text:
Nýggj verkætlan er farin av bakkastokki á Havstovuni. Verkætlanin kallast “Leiklutur hjá djóraæti í atferð hjá makreli og tilgongd av toski á Landgrunninum” og er endamálið við verkætlanini at kanna vakstrar- og búningarmynstrið hjá djóraæti í havinum rundan um Føroyar og hvussu hetta kann setast í samband við tveir týdningarmiklar fiskastovnar, nevniliga tosk og makrel.
Síðan 2006 eru stórar broytingar farnar fram í vistskipanini á og kring føroyska landgrunnin. Samtíðis sum makrelur hevur broytt útbreiðslumynstur og ferðast nú heilt yvir móti Grønlandi, er toskastovnurin á Landgrunninum minkaður sera nógv. Broytingar eru eisini sæddar í slagsamanseting av djóraæti á Landgrunninum. Úrslitini frá verkætlanini skulu vísa um sløg og nøgd av djóraæti ávirka atferðina hjá makreli og tilgongdina av toski.
Verkætlanin er fíggjað av Fiskivinnugransking, og fyrsta prøvatøkan á sokallaða K-skurðinum, ið gongur úr Hest í ein útsynning út á Skeivabanka (sí mynd niðanfyri), var í februar. Higartil í ár er K-skurðurin kannaður tríggjar ferðir, men túrur 1714 hjá Magnus Heinason, hevði hesar kanningar sum sítt endamál og tá var, afturat K-skurðinum, tiknir skurðar vestan og norðan fyri Føroyar. K-skurðurin verður eftir ætlan kannaður eina ferð um mánaðin til vakstrarárið endar í august.


c: text/html

text:
Tekna teg sum lim
Vælkomin í HB-stuðlar - vit síggjast og hoyrast!
Øll kunnu gerast limir í HB-stuðlum. Í løtuni eru eini 200 limir í felagnum - børn sum vaksin, og hesir gjalda vanliga felagnum eina fasta upphædd um mánaðin ella um árið - alt eftir førimuni.
Hevur tú hug at gerast limur ella at frætta meira um stuðlafelagið, so ert tú sera vælkomin - púra óbindandi - at ringja til onkran í nevndini ella skriva til okkara við t.d. at útfylla formin niðanfyri. Vit svara sjálvsagt aftur sum skjótast.
Leinki til tilmeldingarskjal (opnar í nýggjum vindeyga)

robotstxt: allowed

filter: keep


text:
Kostnaður fyri uppihald
Váttaður fylgjari saman við sjúklingi - 150kr. fyri náttina, kostur íroknaður, tó max. 1500 kr. um mánaðan. (10 dagar)
Verður fylgjari skiftur út við annan fylgjara í sama mánaði, er kostnaðurin fyri nýggja fylgjarin 150kr., tó max. 1500kr. um mánaðin. (10 dagar)
Kemur fyrri fylgjari aftur, og hevur goldið fyri 8 dagar, verður einans tikið gjald fyri teir írestandi 2 dagarnar innanfyri sama mánaða.
Til ber at gjalda við donskum/føroyskum pengum ella Visa/Dankorti (FR-korti).
Gjaldast skal áðrenn/við fráferð.
Endurgjald fyri flutning
Meginreglan er, at sjúklingar ikki fáa endurgjald fyri flutning millum Sjúklingahotellið Tórshavn og sjúkrahús ella víðgerðarstað.
Undantikið hesum eru sjúklingar, ið av sjúkaávum hava tørv á flutningi. Í slíkum førum eigur alment flutningsfar at verða nýtt. Men um hetta av sjúkaávum ikki er ráðiligt, kann annað flutningsfar nýtast ístaðin. Leiðarin á Sjúklingahotellinum Tórshavn ger í slíkum førum eina tørvsmeting og tekur støðu til, hvat flutningsfar skal nýtast.
Sjúklingahotellið kann bert bera útreiðslurnar fyri hýruvogn, um heilsustøðan hjá sjúklinginum er so vánalig, at hetta er neyðugt. Treytin fyri at fáa flutningsútreiðslurnar endurgoldnar er, at leiðarin á Sjúklingahotellinum Tórshavn frammanundan hevur játtað, at goldið verður fyri flutningin.
Endurgjald fyri taxa fæst við at vísa kvittan ella busskorti tó einans um sjúkrarøktarfrøðingur hevur játtað, at tú kanst fáa flutning goldnan.
Endurgjald skal rindast, áðrenn heimferð, tí hetta kann bert gerast á Sjúklingahotellinum Tórshavn.


text:
Leitar tú eftir altjóða samstarvi til umsókn í H2020?
Nýggj leitifunka á Participant Portal
Participant Portal er heimasíðan hjá Horizon 2020, tá ið leitað verður eftir evnum og tá ið umsókn um stuðul skal sendast inn.
Evnini spenna víða innan gransking, menning og nýskapan og venda sær bæði til almennar og privatar stovnar og fyritøkur.
Tað kann vera ein avbjóðing at søkja um stuðul í Horizon 2020, serliga um man ikki hevur altjóða netverk at samstarva við. Tí hevur Horizon 2020 ment eina funku, sum ger tað lætt at leita eftir samstarvsparti ella at bjóða seg fram sum ein áhugaður partur innan eitt hvørt evni.
Á Participant Portal er nýggj funka, sum við skjótari leiting lættliga vísir onnur, sum ynskja at arbeiða við sama evni.
Tá útboð (call) verða leitað fram á Participant Portal og eitt ávíst evnið er funnið, so er nú møguligt at síggja um onnur leita eftir samstarvspartnara til sama evni. Hetta er bæði galdandi fyri evni, sum eru latin upp og tey sum koma framyvir, sum eru almannakunngjørd á portalinum.
Mitt á síðuni er brot, nevnt Partner Search, sum vísir, hvussu nógv onnur leita eftir partnara og við at trýsta á funkuna sæst hvørji tey eru, sum leita.
Vitja Participant Portal her


text:
- Ferðafólk verða vinarliga biðin um at fylgja við flogferðsluni á heimasíðu okkara her.
Soleiðis ljóða boðini frá Atlantic Airways á heimasíðuni í dag.
Seinkingarnar eru nógvar. Eitt nú fer eitt flogfar til Íslands ikki á flog í dag. Ferðafólkini eru umbókað til ferðina, sum er í morgin.
Dimma.fo hevur tosað við ferðafólk, sum eitt nú hava verið noydd at útsett fundir uttanlands vegna seinkingarnar. Eitt nú verða fundir í Íslandi lagdir til rættis eftir, at Atlantsflog flýgir mánadag, men hesar fyrireikingar mugu nú broytast, og tað kostar pening.
Listin av útsetingum og avlýsingum, sær soleiðis út:
- Flogfarið úr Vágum til Bergen er seinkað til klokkan 20:45.
- Flogfarið úr Vágum til Reykjavík er avlýst. Ferðafólk eru umbókað til 24. mai.
- Flogfarið úr Vágum til Edinburgh er seinkað til á midnátt.
- Flogfarið úr Bergen til Vágar er seinkað til kl. 23.45 lokala tíð.
- Flogfarið úr Edinburgh til Vágar er seinkað til kl. 2:30 lokala tíð.
Sambært útvarpinum eru tvey av trimum flogførum tikin úr flotanum í dag, og tað er hetta, sum gevur trupulleikar.


text:
Ódnin Harvey, ið hevur leikað á í Texas og serliga býnum Houston, byrjar nú at minka í styrki. Tað skrivar CNN.
Ógvusligu vatnmongdirnar ið hava hópað seg upp og floymt yvir allan býin, byrja nú at minka aftur. Borgarstjórin í Houston, Sylvester Turnes, hevur flogið í tyrlu yvir býnum og staðfest, at vatnið minkar skjótt í fleiri partum av býnum. Sostatt sigur hann býin skjótt vera "open for business".
Ódnin Harvey, hevur slept Texas, men hvørvir ikki bara so. Eftir sigandi ferðast ódnin nú víðari, bæði í statunum, Arkansas, Ohio og Louisiana.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Krongrak Jøkladal ynskir sær brennandi eina familju. Hon er ein av teimum tailendsku kvinnunum, sum eru fluttar til Føroya. Tær hava funnið sær føroyskan mann og eru fluttar higar fyri at byrja nýggjar tai-føroyskar familjur.
Hetta hevur P1 hjá DR gjørt eina útvarpssending um. Hon var send í morgun og kann hoyrast her
Í eini roynd at fella til í grønu og vátu oyggjunum, sum víkja so nógv frá teirra egna heita heimlandi, halda tær fast við sín uppruna. Tær gera tailendskan mat, og tær halda saman um ta tailendsku mentanina.


text:
Málið um føroyskan limaskap blev ikki burturvíst
Føroyska ynskið um fullan limaskap í Norðurlandaráðnum hevur tikið eina brádliga vend, upplýsir Løgmansskrivstovan.
Stórverkið UTOPIA í føroyskari týðing
Í dag kemur heimsklassikarin UTOPIA hjá bretska hugsjónarmanninum Thomas More út á føroyskum. Forlagið Hemlið gevur bókina út.
Erna Solberg máttmiklari enn Beyonce
Miðilin Forbes letur á hvørjum ári ymsar listar við fólki, sum antin eru ríkast ella máttmiklast upp á ymsar mátar
Minningarhald fyri børn, ið eru farin
Minningarhald fyri børn, ið farin eru, verður Allahalganna sunnudag 5. november klokkan 16.00 í Havnar kirkju. Seinastu árini..


text:
Danjal av Rana 03.01.2018 (20:32)
Gera ikki meiri við málið
Løgreglan váttar søguna, sum Norðlýsið bar fyrr í dag, um at Magnus Magnussen, kommunulækni í Klaksvík, bleiv álopin í viðtalu síni undan jólum.
Magnus Magnussen greiðir Norðlýsinum frá, at ein maður møtti uppøstur upp í viðtaluni og kravdi at fáa heilivág frá sær. Tá hann ikki vildi eftirlíkað honum, leyp maðurin á.
Tíbetur vóru børn og abbabørn hansara enn í viðtaluni og hoyrdi róp hansara um hjálp og fingu ringt eftir løgregluni.
Av løgreglustøðini í Havn vátta tey, at løgreglumenn vóru skjótir at fara á læknamiðstøðina í Klaksvík, tá boðini komu, og fingu tamarhald á manninum.
- Tað var eitt sindur av ruðuleika eina løtu, og maðurin var sera illur í sær. Eitt korter ella so seinni hevði maðurin sissað seg aftur og slapp úr hondjørnunum. Síðani bleiv hann burturvístur, sigur vakthavandi á løgreglustøðini.
Hann greiðir frá, at kommunulæknin ynskti ikki at gera meiri við málið og tí verður heldur einki meiri gjørt.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 03.01.2018 (11:16)
Raktur av krabbameini
Kim Larsen hevur fingið staðfest krabbamein og avlýsir tí konsertir sínar í januar, februar og mars. Tað boða Kim Larsen & Kjukken frá á Facebook-vanga sínum.
Talan er um 24 konsertir. Teir vóna tó, at konsertirnar í summar kunnu haldast sum ætlað.
- Eg má so mangar ferðir biðja um umbering til áhoyrarar og fyriskiparar. Eg eri farin at eldast, og hóast tað er móti mínum vilja, so má eg viðganga, at mær tørvar longri tíð at koma í spæliform aftur. Men eg vænti heilt víst at verða klárur aftur í summar, sigur Kim Larsen.
Kim Larsen varð annars innlagdur á sjúkrahús 20. desembur. Tá var orsøkin at trupulleikar stóðust av, at hann hevði skift heilivág.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Gunnar Hoydal 70 ár
Tá ið tú ringir til Gunnar og skal tosa við hann, ræður um at viga sær orðini og siga tað, sum sigast skal sum skjótast. Ein long telefonsamrøða við Gunnar varir í tveir minuttir. Ein stutt samrøða í ein hálvan minutt. Ikki kemur nógv annað frá honum enn eitt hissini: “Hm … hmhm … ja … okey … alt í lagi.” Er Gunnar fámæltur, tá ið hann tosar í telefon, so er hann orðkringur orðsnillingur, tá ið hann skrivar sínar yrkingar, stuttsøgur, ritroyndir, skaldsøgur, týðingar, sangtekstir, viðmerkingar, ja, listin við tekstasløgum er langur. Eisini er hann orðkringur, tá ið hann tekur orðið um almenn viðurskifti.
Tá ið eg sum yrkingapungur ætlaði at geva út eitt yrkingasavn, var tann fyrsti, ið eg kom at hugsa um, ið kundi lesa yrkignarnar hjá mær, skyldmaðurin Gunnar Hoydal. Púrasta ósmæðin, sendi eg honum góðar 200 síður av yrkingum. Ein tíð gekk, so fekk eg eitt bræv við postinum, har hann millum annað skrivaði: “Finn tær einar 30-40 yrkingar, sum tú kann grundgeva fyri, hví tær sjálvur dámar tær.” Eg so gjørdi og hesi orðini havi eg borið við mær síðani.
Gunnar er listafólkið, ið hevur havt mest at týða fyri føroyska list í nýggjari tíð. Tað, sum Gunnar hevur fingið frá hondum, kann bólkast í fleiri partar.
Høvundurin, Gunnar Hoydal, hevur ógvuliga stóran týdning fyri føroyskan skaldskap í nýggjari tíð. Hansara bókmentaskrá fevnir um flest øll tekstasløg.
Gunnar hevur verið í bókmentaverðini alt sítt lív. Hann hevur avgjørdar meiningar um bókmentalig viðurskifti og fagurfrøðilig virði, um teir eru av arkitektoniskum ella bókmentaligum slag hevur onki at týða. Skaldsøgurnar Undir Suðurstjørnum og Í havsins hjarta eru arkitektonisk byggiverk í skaldsligum hami. Tær reinu linjurnar og fagurfrøðiliga yvirskotið, sum eru at lesa í bókmentunum, síggjast eisini aftur í hugskotunum, hann hevur havt við býararkitekturi. Hús og søgur, ið flættast inn í hvørt annað við ymiskum litbrigdum og ymiskum tíðarbilum, eru eyðkenni, ið bókmentunum og arkitekturinum hjá Gunnari.
Gunnar hevur ævissøguliggjørt familjuna. Hetta er ein slóð, hann hevur tikið upp eftir pápan, Karsten Hoydal. Sjáldsamt og forkunnugt er at lesa skaldsøgurnar, stuttsøgurnar og ritroyndirnar og har lesa, hvussu mín egna ætt verður lýst.
Sangirnir, hann hevur skrivað til systrina, Anniku Hoydal, eru vorðnir fólkaogn. Ikki fer veitsla afturum, har “Aldan” ikki verður sungin.
Yrkingarnar eru ikki so nógvar. Yrkingasavnið Hús úr ljóði er ein tíðarvarði. Tað er friðarligt og sum heitið sipar til, so eru arkitekturur og býarbygging eisini ein partur av savninum. Ikki eru nógvar tekningar eftir Gunnar, men hann hevur sjálvur teknað tær, sum eru í Hús úr ljóði.
Gunnar hevur skrivað fleiri bøkur um listafólk. Fyrsta bók hansara frá 1972 var ein listabók um Ingolf Jacobsen á Kamarinum. Seinni hevur hann skrivað listabøkur um Ingálv av Reyni, Janus Kamban og Bárð Jákupsson.
Gunnar hevur alt tað, ið eg veit um, staðið fremst, tá ið talan er um mentanarpolitik í Føroyum. Hann hevur verið formaður í Rithøvundafelag Føroya í eitt mannaminni og var við til at stovna LISA í sínari tíð. Gunnar hevur verið við til at fingið listafólkum rættin til skapanarstuðul og harvið frið til í longri tíð at skapa sína list. Hann hevur altíð eitt væl hugsað svar, tá ið talan er um, hvussu mentanarpolitikkur eigur at verað skipaður í landinum. Hann hevur miðlað og vart dygdarlistina, samstundis, sum hann hevur skumpað áhugalistina framá.
Fyri Vencil hevur Gunnar Hoydal havt stóran týdning. Ríkað hevur hann føroyingar við sínum frágera góðu og ríku týðingum av heimsklassikarum. Í fyrsta nummarinum týddi hann “Ýl” eftir Allen Ginsberg til føroyskt. Hesa orðknøppu og bulmiklu yrkingina fekk hann flutt yvir á eitt føroyskt mál, sum íslendingar hava kaga eftir, tá ið teir skuldu týða Allen Ginsberg til íslendskt. Í komandi Vencli fer hann at ríka okkum við enn einari týðing. Hesa ferð er talan um stóru yrkingina “Reglur settar saman nakrar fáar míl oman fyri Tintern Abbey, á ferð vitjandi aftur áarbakkarnar á Wye, 13. juli 1798” eftir William Wordworth.
Vit seta her yrkingina “Heilt øgiliga og ótrúliga órættvísið sum í verðini er” eftir Ron Padgett, sum Gunnar Hoydal týddi til Vencil nummar 3.
Heilt øgiliga og ótrúliga órættvísið sum í verðini er
Hvat er tað sum ger okkum so órein?
Vit eru óreinari enn gorillur,
tær sum vit altíð lasta fyri ringu muruna í okkum.
Tað liggur í okkara lyndi at krógva okkum aftan fyri tað sum Darwin segði um at koma livandi undan,
sum var hetta tað ið mest ræður um í verðini: at koma undan við lívinum.
Tað er tað ikki.
Tú veitst – ivaleyst hevur tú onkuntíð hugsað tað –
at tað fer ikki at bera mannaættini til at liva
eina millión ár aftrat. Vit eru heppin eydnast tað okkum í
onnur fimmhundrað ár. Hví?
Tí at vit eru so órein
at vit heldur drepa alt og øll á jørðini
enn at geva okkum undir nakran annan:
”Gev mær frælsi ella gev mær deyðan!”
Hví siga vit ikki bara ”Grrr, nú drepa vit hvørt annað!”?
Nakrir fáir samkyndir toyggja seg móti okkum í einum vatnglasi
á einum hvítum borðdúki sum skínur í sólini
við sjóvarmálan har børn beistast,
hyggja so uttan um seg og undrast –
um tað sum vit fáa ikki sagt, tí vit royna at ímynda okkum
hvussu vit kundu dripið handan vamlisliga mannin og hasa konuna
við næsta borðið. Í kvøld kundu vit tveitt eina elektriska ódn
í songina hjá teimum. So at tey ongantíð aftur fóru at spýta á flísarnar!
Tey eru í grundini ikki so galin, tað er bara tað
at eg tosi óreint so at eg kann vera meira
sum míni medmenniskju – tað er einsligt at kenna seg sum halgimenni,
so sum eg geri í eitt sekund fimtu hvørja viku,
men tann løtan er so ógvislig at eg fái ikki reist meg
og so haldi eg at tað er onkur eftirgerð, eg kann ikki vera halgimenni,
eg eri einki trúgvandi fólk, eg eri neyvan nakað fólk yvirhøvur
uttan tá ið eg hyggi at tær og hugsi
at hetta lívið saman við tær má halda fram altíð
tí at tað er so fullkomið við øllum tí ófullkomna sum í tí er,
nakað sum tín miðja, har eitt sindur ov nógv er til,
líka sum mín hárgarður, ið ikki er til yvirhøvur!
Sum merkir at mín hárleysi skalli kenst so væl
móti tínum bleyta runda búki, sum eisini kenst so væl.
Høvdu bara øll verið vit!
Men viðhvørt eru vit øll, vit øsa okkum upp
um verðina og gera okkum so fanans órein
at vit vilja biðja verðina sleppa sær at fananum til
úr hesari, úr okkara verð. Hvørji eru øll hesi ræðuligu fólkini?
Á, hetta er omma tín, sum altíð var so góð við teg –
tú mistók hana fyri onkra aðra. Hon var í veruleikanum
ein onnur, men tað kundi tú ikki vita,
so sum tú eiheldur kundi vita at hýruvognsførarin
sparir síni oyru saman alt árið
so at hann kann fara til París at hoyra Racine á Cómedie Française.
Nú ber hann fram eina langa røðu á fronskum úr Andromake
og tú kemur fram til gøtuhornið So og So
og hóast Hektor, háborni maður Andromake, er dripin
og ein óvanliga óreinur Akilleus hevur drigið líkið av honum runt um múrarnar í Troja,
sjálvt um hon er noydd inn í trældóm og hjúnalag
at bjarga lívinum í soni sínum og fólk uttan um hana verða dripin, gera sjálvmorð og fara av vitinum, so er bilførarin í himmiríki,
hann hevur sagt tær frá um sín ræðuliga óreina lærara
í tí syndarliga skúlanum í Port-au-Prince og so
til París og aftur til franskt mál úr seytjandu øld
og haðani til Hellas og so til gøtuhornið So og So.
Bara ein órein verð hevði sett hendan mannin at koyrt bil í einum býi
har onkur uttan nakra grund fer at skjóta eina kúlu í nakkan á honumt
Tað var ein vælgerð
tá ið onkur skrivaði bæði tøl og stavir
á ein lepa við telefonina, so at vit kundu snara WAverly,
ATwater, CAnareggio, BLenheim og MAdison,
DUnbar og OCean, smáir heimar hvør sær
sum vit reka inní meðan vit snara, og ein illgerð
at broyta alt til tey beru tøl, ikki bara telefonnummur
sum gerast longri og longri, men hagfrøðiligar lýsingar,
rakstrartøl, óætlaðir krígsskaðar, andlát av jarðnøtaeitran,
lækkað keypsvirði, persónstøl, hækkað postgjøld
og allur tann garvilli Medusaflakin
sum rekur burtur alla hugsan um stuttleika
til tú snarar 1-800-MATTRES og alt fyri eitt fært eina madrassu
við øllum, góð at liggja á, og næstan undir tær
sjálvt um tú ikki ætlaði tær hana! Menninir
koma inn og siga Her er madrassan hvar er
sovikamarið? Og sovikamarið skilir, at tað sleppur ongan veg.
Tað ber ikki til at siga, at tey sum funnu upp á sovikømur eru órein,
bara eitt sovikamar kundi sagt so, hevði tað dugað at tosa.
Tað er gott, at sovikømur einki siga!
Tey høvdu kunnað hildið teg vaknan alla náttina við søgum
tú ikki legði í at hoyra. ”Einaferð langt síðani,
beint her í hesum kamarinum….” Nei, tig við tær! Halt munn,
eg vil ikki hoyra tað, orsaka at eg rópti.
Og veggirnir rapa inn í sínar hálvu ævinleikar.
Oyðingarkúlan trýstir sín skort inn í gips og pengar og huff,
so detta tær sundur, flóðirnar og fláirnar av mannasøgum,
men kúlan er ikki órein og eiheldur maðurin sum hevur um haldið
ið sendir kúluna út á sína sveiggjandi kós, men en annar maður
– og nú kemur ein kona brestandi inn á hansara skrivstovu og gevur honum ein undir vangan –
botnlinjan hjá hesum manni skiftir lit
og hann vil hava hana aftur á beint. So farvæl, hús
har vit elskaðust, flentu, grótu, ótu og hugdu sjónvarp
alt um somu tíð! Har hundurin hjá okkum bíðaði við dyrnar
við eygunum festum á handtakið, har ið eitt áarlop kom fossandi
inn í forstovuna, har eg einaferð blástist upp so at eg fylti alt rúmið
og síðani slepti luftini bara fyri at vita hvussu tað kendist,
har lítli sonurin ein sunnumorgun stóð við songarstokkin
og sang stillisliga: ”Va-a-aknið nú” fyri sínum durvandi foreldrum.
Eg kann ongantíð fara frá øllum tí góða eg havi havt í hesi íbúðini,
men kemur ein stór svørt oyðingarkúla beint ímóti mær,
hey, so fari eg! Tí tað man finnast
blíðskapur onkra aðrastaðni í verðini,
kanska enntá uttan fyri hana, sjálvt um mær dámar lítið
tómleikan í ytru rúmdini. Eg noyðist at verða
her, við mínum avmarkaða lívi og innara rúmi og við
tí ræðuliga huginum at elska alt og verða vónsvikin
soleiðis sum mamma mín varð inntil ta løtuna
tá ið hon rullaði eyguni yvir á meg so frægt sum hon orkaði
og trýsti hondina á mær, tá ið eg spurdi: ”Veitst tú hvør eg eri?”
og læt so lívið fara.
Hin spurningurin var, Visti eg hvør eg var?
Tað er ringt ikki at verða skelkaður av tilveruni.
Høpisloysið í øllum kann umskapa okkum til dýr rikin í tronga,
dýr, sum annars eru sáttlig og líkasæl,
vit físa og vísa tøkutenninar og leypa á.
Men hvussu nógv hava kent ræðsluna í tilveruni?
Var Gengis Kahn ræðslusligin um at hann sjálvur og alt annað var til?
Var Hitler, var Pol Pot?
Ella nakar annar av okkara elskuligu stórmennum í søguni?
Je le doute.
Tað var okkurt annað sum gjørdu tey órein.
Okkurt annað fekk Napoleon at halda tað vera óført
at breiða hundrað túsund blóðugar kroppar út yvir frystu jørðina.
Okkurt annað fekk . . . á, sig navnið á tínum skrímsli
og hansara hugi at oyða.
Nevn tína egnu søguligu tíð, tá ið myrkur legði seg á okkum
og fekk okkum at halda ólív vera tað frægara at velja,
sum var loysnin á hungri at tveita seg sjálvan
í eitt kar við kókandi geislavirknum gularótum!
Lívið er so ræðuligt! Eg hopi at leyvan skræðir meg sundur!
Tað er gott at hasir í svørtum hettum
fara at fletta húðina av mær og fáa meg
at gapa uppi yvir mínum innvølum ið hanga niður á gólv!
Vælsignaðir sláið naglar ikki bara gjøgnum hendurnar og føturnar á mær
men eisini gjøgnum eyguni!
Ti tað ræður um at sleppa sum skjótast úr hesari verð
við at reinsa seg sum blóðvitni.
Hetta kemur frá Honum ið ræður fyri kristna kærleikanum.
Amor sveimar uppi yvir, ørkymlaður.
Tað er langt síðani at Zeus segði seg orka ikki meira
og fór í song: skalt tú ikki vera til
er best at sova.
Kristni gudurin er sum eitt tvørligt tvey túsund ára gamalt smábarn
ið møðin rekur inn í endaleyst grenj.
Hann verður ongantíð vaksin
tí tú kanst ikki blíva vaksin tá ið fólk ikki lurta eftir tær,
og tey fáa ikki lurtað tí tey hava so nógv at gera við at vera órein
og óttast óndskapin hjá øðrum.
Hvussu kann eg lasta tey fyri tað?
Eg ræðist sjálvur. Harðskapurin í onkrum ógvisligum ræðufilmi
kann loypa hvøkk á meg,
men tað ræðuligasta er, at onkur hevur viljað gjørt filmin!
Hann er bara eitt lítið fet frá pápanum
sum tók átta ára gomlu dóttur sína og vinkonu hennara við sær
í viðarlundina og bukaði tær og stakk tær til deyðis. Á – á.
”Hann var sum øll onnur,” segði grannin, Thelma,
sum vildi vera ónevnd, tá ið tíðindafólkini spurdu hana.
Hon var sum øll onnur, og tíðindafólkini vóru eisini sum allir aðrir blóðsúgvarar.
Í summum mentanum er tað vanligt at eta veggjalýs ella fólk
ella at smyrja eftirburðin út um andlitið um náttina, at keypa sær
bil fyri prís sum hevði kunnað mettað eina heila bygd í tíggju ár,
at spilla sítt lív og, meðan tú fæst við tað,
at spilla lívið hjá øllum øðrum við!
Halló, Amerika. Nú lýsir fyri degi,
vaknið og luktið at tykkum sjálvum.
Tit lukta normalt.
Pápi mín var ikki normalur,
Hann var brotsmaður, brúkti nevarnar, ein harður hundur,
og sjálvt um hann gjørdi nógv ringt
var hann ongantíð óreinur.
Hann orkaði heldur ikki fyri óreinum fólki.
Viðhvørt smurdi hann tey av
ella kruvdi skógvarnar hjá teimum!
Eg havi ongantíð smurt nakran av,
men kanska hevði tað verið stuttligt at skorið skógvar sundur.
Ger so væl at rætta mær handan kryvjingarknívin, Thelma.
Men Thelma tekur mína áheitan illa upp,
Sjálvt um eg segði ger so væl, tí andlitið á henni líkist einum kryvjingarknívi
sum flýgur gjøgnum luftina beint ímóti og lendir
í pannuni á mær. ”Tak hann sjálvur,
títt pillhøvd!” spýtir hon, og tjúgu ár seinni
broytir hon pillhøvd til snillhøvd.
Eg skifti navn til Dillhøvd
og meldi meg til verkætlanina fyri skaldskaparvernd
so at mínar yrkingar kunnu fara út og liva undir uppfunnum nøvnum
í Utah og Muskogee.
Anna Chukno hyggur upp og sær meg
gjøgnum síni violettu ukrainsku eygu
og sigur Góðan morgun tutlandi av blíðskapi. Á,
at koyra í hestavogni saman við henni mitt um náttina
oman gjøgnum tær breiðu gøturnar í Kiev og strika
grøvina í Babi Yar úr mannasøguni!
Hon hyggur upp og spyr Hvussu vil tú hava teir?
Eg sigi Í tjúgu-dollara seðlum og hon telur teir saman
sum var luftin um hana ikki ørkymlað av hennara vakurleika
og mín kroppur gongur sundur í partar:
hendur har sum metafysikkur er, skinnabein har sum tað beljar,
knotur eru lívikostnaður og so framvegis.
Er tað ræðuligt at eg ikki fái oyst hana undir í kossum?
Nei, tað er bara vakurt at eg ikki fái oyst hana undir í kossum,
eg má heldur fara út í sólina,
vælsignaður av at hava tosað við eina sanna gudinnu
sum gav mær fýra hundrað dollarar!
Eg verði settur saman av nýggjum
nú ið bilurin koyrir eftir vegnum
og inn í mótkoyrandi illsinnisgeislarnar
sum støkka av brillunum og
fara at troka seg inn, og løtu seinni eru eyguni
umskapað til tømd kolanám
har kanariufuglar bresta útúr við ljótum sangi
sum ekkóar akkurát ongastaðni.
Í øllum føri eri eg ikki í Ruanda í 1994 ella í Sudan í 05
ella í Guantanamo ella í Tombs-fongslinum ella í onkrari veit uttan fyri Rio,
bukaður í hel og lamløstaður. Eingin kosakkur
miðar ímóti mær við svørðinum á lofti og við eygunum festum
á mín jødiska háls og við ongari tíð hjá mær
at rópa ”Tað er bara hálsurin sum er jødiskur!
Alt hitt er russiskt rætttrúgvandi!” Eingin brosar og flytir
hattin aftur í nakka og sigur við hinar, ”Latið okkum geva
hesum nekaranum eina læru.” ”Nei, takk, tygum, tað er óneyðugt,
eg eri úr Etiopia, hetta er fyrstu ferð eg eri í tykkara landi!
Tit góðu menn hava hug at skemta …
Gerið mína holu til reiðar og gloymið so, hvar hon var.
Ein breyðskorpa er nóg mikið og ein á í nánd,
Kvøldarkuldin sum sílar inn saman við tí blinda gudinum
sum er kvøldarkuldin og sum nemur við okkum
sjálvt um vit ikki orka at lyfta hondina og strúka hansara támuta skegg
har ið tvey hundrað milliónir stjørnur blunka og blaktra sum nálir.
Eg má heldur fara aftur í bankan, vit hava
bara trý hundrað og fimm og fýrs dollarar eftir.
Hasir fimtan vakurleikarnir vóru skjótt uppi.
Soleiðis sum alt er uppi.
Men óndskapur er skjótur aftur
meðan blíðskapur krevur sína egnu góðu tíð
og samhugi altíð skyggir so íðin eitt lítið sindur uppi yvir okkum og aftanfyri,
stoytir seg niður og gatar okkum tá ið vit ikki vænta tað
og bara eina lítla løtu.
Hvussu kann eg fanga hann?
Lova honum inn og so
gera kroppin til stál? Nei.
Rýmingaropini verða framvegis eftir og annars
nýtist samhuganum ikki at rýma, hann er at rýma –
úr tí fongslinum sum hvør løtan er,
og soleiðis sum hvør løta kemur fyri løtuna ið var beint undan henni
kemur hvør stoytur av óndskapi fyri tann ið var beint undan
og eftir stuttari tíð fer tær at dáma hesar stoytir,
tær og milliónir av øðrum býttlingum sum dámar at verða avrættað
í elektriska stólinum av sínum egnu kenslum. Áarrossið
situr oman á tær og hevur onga gleði av tí, tað
ikki so frægt sum varnast at tú ert undir heldur enn at tað varnast
lítla hvíta fuglin uppi á høvdinum, og tá
hann sær teg liggja flatan á jørðini
hugsar hann ikki Á-á hann bara raggar avstað
við fuglinum sitandi haruppi slotandi uttan um seg.
Halgimennið Augustinus stjól trý súrepli úr trænum hjá grannanum
og umbar seg ikki í tretivu ár, og tá var
grannin ivaleyst deyður og legði einki í
umberingar. Mamma Augustinus gjørdist halgimenni
og seinni ein býur í California – sankta Monica,
har alt er gjørt soleiðis at onnur kunnu koyra framvið,
øll uttan áarrossið sum stendur á motorvegnum
tíðliga um morgunin og geispar aftan fyri teir høgu bummarnar.
”Halló,” tykist hann at rína, ”Vit fáa ikki verið vinir
og vit fáa ikki verið fíggindar, eg eri sum samhugin,
gangi beint hinumegin, og sama ger
hvussu ofta tú so rennur á meg og doyrt tí tú lærdi ongantíð
at renna á meg og liva.” So raggar hann avstað aftur.
Kann sankta Augustinus vera so nógv framfarin?
Eg helt at samhugi gjørdi fólk løtt á sporinum
ella í øllum førum ljós, soleiðis sum hann lýsir
í málningum, nakað sum skrúvublaðið
sum tey funnu beint tá ið skrúvan losnaði
úr veinginum á flogfarinum, sum sankta Monica sat í á veg til himmals,
smílandi sum hevði hon nústani vitað hvussu hon skuldi smíla
fyrsta smílið hjá nøkrum halgimenni, eitt lyfti um tað fullkomna
í øllum sum er og ikki er.
Gunnar Hoydal týddi
OMR


text:
Hugsar tú um at keypaella byggja egnan bústað, so kann Suðuroyar Sparikassi bjóða tær bústaðarlánvið variablari rentu.
Tú kanst til eina oghvørja tíð broyta inngjaldið til lánið, og lætt gera broytingar í láninum, sogjaldið passar til tíni fíggjarviðurskfiti.
Í samband við viðgerðina av eini lániumsókn verður serliga hugt eftirgjaldsvilja og gjaldsevni - herundir tiltøkupeningi.
Sum trygd fyri eitt bústaðarlán krevur Suðuroyar Sparikassi trygd í ognini. Tað merkir, at SuðuroyarSparikassi fær ein tinglýstan 1. veðrætt á ognini. Somuleiðis krevurSuðuroyar Sparikassi, at ognin er tryggjað hjá einum tryggingarfelagi.
Bústaðarlán í Suðuroyar Sparikassa er vanliga býtt millum 1. og 2. veðrættar lán -munurin millum veðrættarnir er virðið á veðrættarstøðini og rentan.
Fígging til egnan bústað gevur rætt til rentustuðul. Treytin er, at tú ert undir fullariskattskyldu í Føroyum og býrt í húsinum.


text:
Á Aliráðstevnuni 25. februar fer Árni Olsen, verkætlanarleiðari, at greiða nærri frá verkætlanini “Salmon from the Faroe Islands”.
Í 2010 fóru føroysku alifyritøkurnar Bakkafrost, Salmex, Marine Harvest og Luna undir felags átak at marknaðarføra føroyskan alilaks úti í heimi undir heitinum “Salmon from the Faroe Islands”. Endamálið við verkætlanini er at gera føroyskan laks sjónligari og at styrkja um umdømi á føroyskum laksi úti í heimi. Føroyska alivinnan er ein av teimum fremstu í heiminum, tá tað kemur til lívfrøðiligt úrslit, og føroyski laksurin er við til at byggja sær eitt umdømi sum heimsins dygdarbesti alilaksur.
Verkætlanin “Salmon from the Faroe Islands” stendur eitt nú aftanfyri heimasíðuna www. salmon.fo, har dygdargóðskan á føroyskum alilaksi verður lýst. Heimasíðan er løtt at finna fram til á alnótini, og á henni kunnu útlendskir keyparar fáa eina heildarmynd av føroysku alivinnuni.
Amerikanarar hava síðstu tvey árini fingið sera gott eyga á føroyskan laks. í dag verður fjórði hvør føroyskur laksur útfluttur til USA. Stórsta fiskivinnu søluráðstevnan í Norður Amerika er International Boston Seafood Show. Í fjør var fyrsta árið, har øll føroyska alivinnan var umboða við bási á søluráðstevnuni í Boston, og hetta verður aftur í ár, men nú verður føroyskur laksur nógv sjónligari; føroysku fyritøkurnar koma at hava egnan bás undir regnskjóls brandinum “Salmon from the Faroe Islands” og onnur marknaðar átøk verða gjørd fyri at økja um sjónleikan av føroyskum laksi á søluráðstevnuni í Boston.
Á Aliráðstevnuni fer Árni Olsen eisini at leggja fram útflutningstøl av føroyskum laksi.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Vinstri forsíðubjálki
Pál betraði føroyska metið við tveimum sekundum í 400 frí
Pál hevur beint nú svomið innleiðandi í 400 frí, og við tíðini 3:42,57, nýtt føroysk met, men ikki nokk til at koma í finaluna í 400 metra frísvimjing. Millumtíðirnar vóru: 25.80 27.78 53.58 28.37 28.60 56.97 28.29 28.42 56.71 27.96 … Continue reading
Kári 4 sekund undir tilmeldingartíð
Kári á Høvdanum hevur sum fyrsti førosyki svimjari svomið sína kapping til EM. Tíðin hjá Kára í 100 firvald gjørdist 0:58,27, við einum útleggi uppá 0:27,17. Kári betraði sína tilmeldingartíð 1.02.42 við meira enn 4 sekundum. Kári endaði á 44. … Continue reading
Nær svimja tey
Kári á Høvdanum, FS, (føddur 1. januar 1990) 100 Firvaldasvimjing, tilmeldingartíð 1:02,42, tilmeldaður sum nr. 46 av 52 – Hósdag 50 ryggsvimjing, tilmeldingartíð 0:26,11 tilmeldaður sum nr. 33 av 45 – Fríggjadag 100 Ryggsvimjing, tilmeldingartíð 0:56,13, tilmeldaður sum nr. 33 … Continue reading
Pál Joensen í skjóstasta riðli í 1500 frí
Seint mánakvøldið, aftaná fleiri tímars seinking í Frankfurt, komu svimjararnir til EM í stuttum hyli í Krotia fram, ein langur dagur var at enda. Í dag eru venjing á skránni og skilja vit at øll er sera glað fyri umstøðurnar. … Continue reading
Úttøkutreytir til EM
Starvsnevndind avgjørdi á fundi 30. oktober 2008, at hesar úttøkutreytir eru galdandi til EM í stuttum hyli í Rijeka, 11.-14. desember 2008: Úttiknir verður teir 4 svimjararnar, ið hava hægst FINA-stig, omanfyri gullnálatíðina (NB! Gullnálatiðin á seinasta nálalistanum hjá SSF). … Continue reading
Reglugerð um limaskap og skifti av svimjifelag
Reglugerð um limaskap og skifti av svimjifelag Svimjari hevur rætt til at vera limir í fleiri svimjifeløgum í senn, men kann bara umboða eitt felag í svimjikappingum í senn. Luttøka uttanlands fyri útlendskt svimjifelag, broytir ikki uppá rættindi at umboða … Continue reading


text:
Alment sett í landsfyrisitingini
BLF hevur fleiri avtalur við Fíggjarmálaráðið, vegna Føroya landsstýri, um starvsviðskifti hjá BLF-limum innan tað almenna.
Felagið hevur ein sáttmála, og ger felagið eisini semjur við lønardeildina, seinast í februar 2016 (sí niðanfyri). Eisini hevur felagið eina høvuðsavtalu, sum ásetur viðurskiftini millum lønarsamráðingarnar, sum eisini sæst niðanfyri.
Sáttmálin (deildarstjórar)
Álitisfólk
Tá tað í einum aðalráði, stovni ella deild starvast i minsta lagi 3 BLF-limir, hava hesir limir rætt til at velja sær eitt álitisfólk, sum ikki kann verða uppsagt, uttan uppsøgnin hevur verið til viðgerðar millum Føroya Landsstýri og BLF. Uppgávan sum álitisfólk er ólønt, men uppsagnarfreistin hjá álitisfólkum verður longd við 3 mánaðum.
Ásetingar um rættindi og skyldur hjá álitisfólki eru eisini ásett í Sáttmálanum § 9, stk. 2, § 14, stk. 2, § 15, stk. 1 og § 29.
Alment sett hjá kommununum
BLF gjørdi 10. november 2015 avtala við Kommunala Arbeiðsgevarafelagið (KAF) um, at KAF fylgir tí til ein og hvørja tíð galdandi sáttmála millum BLF og Fíggjarmálaráðið.
Avtalan við Kommunala Arbeiðsgevarafelagið (KAF)
Privat sett
BLF hevur ikki nakran sáttmála við privatar arbeiðsgevarar, men ofta verður sáttmálin, sum BLF hevur við lønardeildina brúkt sum grundarlag fyri einum sáttmála við ein privatan arbeiðsgevara.


text:
Í kvøld varð filmurin um Nóa frumsýndur í Havnar Bio við Russel Crowe í høvuðsleiklutinum sum gudsmaðurin, ið fær til uppgávu at sleppa sær í ørkina, tí nú kemur flóðin mikla, ið oyðir alt lív á jørðini. Jennifer Connelly er kona Nóa og Emma Watson er fosturdótturin, Ila, og Anthony Hopkins er Metusalem.
Leikstjóri er amerikanski Darren Aronofsky (f.1969), ið eg higartil kenni sum ein eksperimenterandi listamann við ovurhonds áhuga fyri bíbilskum science-fiction søgum um deyðan í The Fountain (2006), men eisini meistarligari persónsinstruktión í kjøtiliga filminum The Wrestler (2008) við falna einglinum Mickey Rourke og ikki minst pínufullu nøtrisøguni í balettfilminum The Black Swan (2010).
Nú er hesin spennandi filmsleikstjóri kastaður fyri leyvurnar at gera film úr Bíbliuni fyri 700 mió krónur, ella tað sama sum tveir flogvallir høvdu kostað. Og í Hollywood er ein syndarlig flóð av Bíbilsøgufilmum í ár: Son of God um Jesu lív, Exodus: Gods and Kings, sum er um Josva og Móses, og so filmar sum God’s Not Dead og Heaven is for Real. Í 2011 kom hugtakandi og djúpt persónliga søgan hjá Terence Malick (f.1943) The Tree of Life, sum bygdi á bíbilsku Jobs bók.
Amerikanski bíbliufilmsklassikarin man vera The Ten Commandments (1956), sum var ein filmur úr amerikanska partinum av kalda krígnum um lovaða landið, og síðani Ben Hur (1959) og The Greatest Story Ever Told (1965), sum allir skúlar í Havn sluppu at síggja. Seinni komu eksperiemterandi filmar sum Life of Brian (1979) og The Last Temptation of Christ (1988), sum báðir vóru bannaðir av blasfemiskum ávum, men Filmsfelagið tó vísti í Havn. Í 2004 kom hin forferdiligi masokistafilmurin hjá Mel Gibson, The Passion of the Christ, sum eingin vildi forbjóða.
Nýfilmaða amerikanska søgan í Havnar Bio byggir í høvuðsheitum á sjeynda kapitil í Fyrstu Mósebók, har Gud sigur við Nóa: “Gakk tú og alt húski títt inn í ørkina, tí at teg havi eg sæð rættlátan fyri ásjón míni í hesum ættarliði...Tí at um sjey dagar lati eg tað regna á jørðina í fjøruti dagar og fjøruti nætur og oyði av jørðini hvørja skepnu, sum eg havi skapað.”
Henda knappa frumsøgn úr Bíbliubyrjanini sigur so, at “Á tí degi opnaðust keldur hins mikla frumhavs, og allar lúkur himinsins fóru frá. Og glopraregnið dundi yvir jørðina í fjøruti dagar og fjøruti nætur...Einans Nóa var eftir og tey, sum við honum vóru í ørkini. Og vatnið megnaðist á jørðini í eitt hundrað og fimmti dagar.”
Eins og í frumsagnum hjá indiánarum og øðrum upprunafólkum, har sagt verður, hvussu Heimurin og menniskjan blivu til, kunnu hesi avmáldu fyrndarorð hjá Mósesi snúgvast ymsar vegir, eisini fram til nútíðina.
Í byrjanini er filmurin í sama stíli sum allir dómadagsepistlar, vit hava sæð seinastu árini, væl meira crazy comic enn hin inniligi The Tree of Life, sum í løtum kann berast saman við júst henda film. Filmurin um Nóa kann eins væl sigast at taka støði í eini postapokalyptiskari nútíðaroyðu, sum bara er fyri hvít, eftir eitt kjarnorkukríggj ella eina náttúruvanlukku, har alt er bart niður og nú byrjar av nýggjum. Ímillum hesa byrjan og henda enda, liggur tílbúgvingin hjá Nóa og teimum. Hann velur Gud heldur enn familjuna, sum tó er umborð, gerst óður í høvdinum og skilur seg í allar mátar frá verðini, tí stavnhaldið er himmalin. Í moldini í einum jarðarteigi, sum konan hevur velt, finnur hann at enda aftur til hennara. Nýfunna náðin og tankin um at húskið aftur skal fjølgast, kemur inn í lukkuligu lívsmyndina, sum Nóa í fyrstuni sá fyri sær sum persónlig dómadagsprofeti og Endlösung.
Í tøkni er søgan framúr væl fortald. Serliga umfarsljóðið er so sannførandi, at tú vendir tær við og ynskir tær størri og rundari lørift enn tað, sum er í Havnar Bio. Nógv størri, skal myndin standa mát í mun til ljóðið. Men avgjørdi toppurin var í mínum eygum íslendska náttúran, sum í fleiri førum var brúkt sum karmur um einføldu, men ógvusligu bíbliusøguna. Veikasti parturin vóru sonevndu vaktarmenninir, yvirvaksnir transformers úr gosgróti, sum hjálptu Nóa móti vantrúgvandi fíggindum.
Serliga av hesi orsøk, djevulsliga tølandi íslendsku náttúruni, vil eg mæla øllum við áhuga fyri filmsgerð at síggja gudiliga filmin um Nóa, og telja øll tey íslendsku nøvn, sum standa í endanum á avrikslistanum. Eg vil siga: til lukku Ísland! Til lukku við blockbusterfilminum Nóa!


text:
Eldrasambýlið á Tvøroyri fekk so stóran skaða í ódnini í
gjárkvøldið, at tað er ógvuliga ivingarsamt um tað verður gjørt
aftur.
Oddur Dimon, brandmeistari á Tvøroyri, sigur, at tey fingu
fráboðan um, at takið á eldrasambýlinum reiv.
Tey fóru alt fyri eitt á sambýlið við sjúkrabilum og fingu tey
fimm búfólkini á Sjúkrahúsið.
- Vit høvdu akkurát fingið tað síðsta fólki út, tá ið øll
yvirtromin fór oman av í einum, sigur Brandmeistarin.
Hann leggur afturat, at húsið er so illa farið, at sjálvur
væntar hann, at tað gerst ikki aftur, men verður bara
niðurtikið.
Eisini aðrir húsaskaðar vóru í grannalagnum hjá sambýlinum.
Oddur Dimon sigur, at hjá teimum tók ódnin seg upp klokkan 18 í
gjárkvøldið og tað kom í hæddina klokkan 20.
- Tá var veðrið so ringt, at nógv siga, at tað var verri enn
jólaódnin í 1988.
Fyrsta fráboðanin sløkkiliðið fekk, var at stóra jólatræið á
Tvøroyri var farið tvørtur av og síðani gekk tað slag í slag.
- Eg veit ikki, hvussu nógvar fráboðanir vit fingu, men tað var
alla tíðina. Vit raðfesta altíð mannalív fremst og tóku støðu út
frá tí. At enda høvdu vit bara løgregluna og alarmsentralin at
raðfesta fyri okkum, so nógv var at gera, sigur Oddur Dimon.
Ein brandmaður fekk skaða í bjargingararbeiðnum, men onki
álvarsligt.
Oddur Dimon sigur, at tað eru mest tekjur, húsaklædningar og
slíkt, sum er farið.
Men tað eru øgiliga nógv neyst og úthús farin.
- Í summum førum er talan um betongtoftir, sum hava staðið í 100
ár, sum eru farin, so tað hevur leikað hart á.
Eitt skifti máldu teir heilar 63 metrar um sekundið, tað svarar
til 226,8 kilometrar um tíman.
Hann sigur, at tað vóru so harðar hvirlur, at tá ið Nim sleit,
hættaðu teir sær ikki oman á keiina at surra hann aftur og
tískil lá hann hann tvørt fyri í hylinum og bankaði í einar
tveir tímar, men tað elvdi ikki til skaða.
Myndina av sambýlinum tók Jógvan Ferjá
Tað var ikki fyrrenn á midnátt, at ódnin hasaði av á Tvøroyri,
sigur Oddur Dimon.


text:
Prísurin hækkar á midnátt mánakvøldið
Mánakvøldið á midnátt hækkar prísurin á vikuskiftispassum.
Í farnu viku byrjaði forsølan til Summar Festivalin 2015. Í fyrstu syftu vórðu 1500 atgongumerki sett til sølu fyri lægsta prísin, sum er 750 krónur.
Nú eru hesi atgongumerki við at verða seld, og Summar Festivalurin boðar nú frá, at mánakvøldið á midnátt hækkar prísurin.
Tað vil siga, at allan mánadagin afturat ber til at keypa vikuskiftispass fyri 750 krónur!
Á midnátt mánakvøldið hækkar prísurin upp í 850 krónur.
Atgongumerki kunnu keypast á heimasíðuni sf.fo og í Telebúðum.


text:
Barnalæknin og granskarin Ulrike Steuerwald fylti seksti 21. august. Hon kom á fyrsta sinni til Føroyar at vitja tónleikavinir her í 1993. Lukkutíð eydnaðist tað okkum, sum tá stjórnaðu fyri sjúkrahúsverkinum, at yvirtala Ulrike at taka við starvi sum barnalækni á Landssjúkrahúsinum. Annars hevði hon í hyggju at halda leiðina fram til USA at vera barnalækni. Hon hevur síðani havt fast samband við hesar oyggjar, tí frá 2000 hevur hon verið parttíðar seniorgranskari á Deildini fyri Arbeiðs- og Almannaheilsu. Samstundis hevur hon havt parttíðarstarv sum serkøn í viðføddum stoffskiftissjúkum á eini stórari starvsstovu í Hannover.
Ulrike Steuerwald hevur hendinga góða útbúgving. Hon fekk læknaprógv í Freiburg í 1982, PhD frá sama universiteti í 1984, gjørdist serlækni í barnasjúkum 1992 og Master of Public Health í 2000.
Ulrike hevur í sínum granskingarvirksemi her á deildini sæð eitt túsundtal av føroyskum børnum. Ein megintáttur í hennara starvi hevur verið at greina menningarstigið av miðnervalagnum hjá børnum so neyvt, at tað kann brúkast til vísindaligar niðurstøður, og tað hevur hon gjørt við imponerandi nærlagni og toli. Viðhvørt havi eg fingið ta kenslu, at fólk eru komin til okkara kanningar fyri at fáa børnini kannað hjá Ulrike. Bæði tíðina áðrenn og ofta eftir vanliga arbeiðstíð her á deildini hevur hon brúkt at siga alla til at ráðgeva familjum við torskildum og sum oftast viðføddum sjúkum. Nakrar arviligar sjúkur eru rárar úti í heimi, men vanligar hjá okkum – hetta vegna tað, at vit í øldir hava livað so avbyrgt her úti í havi. Fleiri av hesum sjúkum hevur Ulrike tikið til sín við ovurhonds virkisfýsni; hevur kannað børn og teirra familjur, givið heiliráð og hevur skipað fyri fundum og serligum ráðstevnum, har eisini altjóða úrmælingar hava luttikið. Alt hetta eyka virksemið hevur hon gjørt av sínum eintingum og uttan samsýning øll hesi mongu ár.
Ulrike fer aftur í heyst undir at kanna børn her á deildini. Nú børn í okkara yngstu kohortu – tað eru børn, sum eru fødd árini 2007 – 2009. Eisini er Ulrike í ár vorðin knýtt at Landssjúkrahúsinum aftur, nú sum konsulentur í íbornum sjúkum.
Vit á Deildini fyri Arbeiðs- og Almannaheilsu fara at skipa fyri móttøku við einum drekkamunni mikudagin 31. august kl. 15:00 í Sigmundargøtu 5 (Landslæknahúsunum). Tá verður høvi hjá øllum at heilsa uppá hetta multigávaða føðingardagsbarnið, sum hevur víst Føroyum so stóran tokka og trúfesti, at hon hevur brúkt stóran part av lívsorkuni uppá okkum.


text:
Jólamerkjagrunnurin hevur til endamáls at býta út ágóðan av søluni av jólamerkjum, ið Posta gevur út á hvørjum ári. Grunnurin stuðlar samfelagsgagnligum verkætlanum fyri børn og ung. Í ár hevur KRIS fingið stuðul áljóðandi kr. 200.000.
Hvørja ferð tú keypir jólamerki frá Posta, fer vinningurin til Jólamerkjagrunnin, sum letur stuðul til verkætlanir fyri børn og ung. Jólamerkjagrunnurin hevur gjørt av at lata KRIS stuðul í ár.
KRIS er sjálvboðin hjálparfelagsskapur, hvørs endamál er at geva tí seksuelt misnýtta vegleiðing og hjálp, og at upplýsa um kynsligan ágang. KRIS hjálpir og stuðlar ungum og vaksnum, ið hava verið fyri kynsligum ágangi, og KRIS upplýsir um kynsligan ágang og um fyribyrging ímóti kynsligum ágangi.
Stuðulsupphæddin verður nýtt til at umseta og geva út upplýsandi tilfar til m.a. dagstovnar og skúlar. KRIS fer at umseta og geva út fýra fakheftir um kynsligan ágang á børn og ung, og umseta og geva út tvær myndabøkur.
Hesar samfelagsgagnligu verkætlanir sampakka sera væl við endamálið hjá Jólamerkjagrunninum, og er hetta orsøkin til, at grunnurin gjørdi av at veita KRIS peningaligan stuðul.
Jólamerkini kunnu keypast á Posta og á stamps.fo. Í ár hevur Elin P. Andreasen sniðgivið jólamerkini.
Jólamerkjagrunnurin ynskir KRIS góða eydnu við verkætlanunum. Í Jólamerkjagrunninum eru Joel undir Leitinum, stjóri á Posta, sum er formaður, Edvard Heen, stjóri á Almannaverkinum og Fróði Joensen, barnalækni.


text:
Komandi fýra vikurnar fari eg at skriva klummu við støði í summarferiuni og tí, sum eg upplivi hesa tíðina.
Nú er feria! Tað er heilt fantastiskt! Næstu fýra vikurnar fari eg bara at gera sóritt sum eg tími, og viss eg ikki tími, so drekki eg bara cider afturvið, tí eg skal slett ikki tíðliga upp allíkavæl.
Dagin í dag havi eg notið saman við børnunum í góðveðrinum í bakandi sól á Leynasandi. Nýggja bikini’ið skuldi luftast, og tá var tað, at eg legði til merkis hesar smáðu reyðu knopparnar ímillum boppurnar. Tað hevði eisini skriðað, eg hevði bara ikki givið mær stórvegis far um hetta. Men tað gjørdi eg nú, tá eg skuldi vísa tær fram. Kanska var sólin so mikið sterk, at ongin sá tað. Hasar lorta staraloppurnar. Tær hava ordiliga tikið fyri sær av rættunum. Hava sikkurt ligið væl kroystar ímillum, tá eg havi sovið, sikkurt ein kallkynsloppa ella tvær. Ja, hjá loppum eru tær óivað kempistórar. Loppir = summar.
Hugleiðingarnar leiða meg aftur á eitt farið vikuskiftið, afturvið steikiljóðinum av “frankfurtarunum", ið lupu av frá grillingini herfyri. Tá var Tórsfest. Eg og maðurin vóru ein túr, akra sum fyrr, tá vit gingu til “grøn koncert”. Men hetta mundi endað “ongul í reyv", tí barnagentan, sonurin, sum fyllir 15 ár komandi mánað, hevði knappliga fingið eina billett. Og hann gleddi seg!
Hvat er so at gera? So er at seta billettirnar til sølu á facebook, og vóna at onkur familjulimur sær tað, forbarmar seg og bjóðar seg fram til at verða barnagenta. Og tað var júst tað ið hendi ;o)
So at drekka øl frá klokkan 17 ein leygardag, tá er lívið gott. Hond í hond við gemalus í býin, akra sum fyrr.
Pínadoy sum her var nógv gamalt fólk? Har stóð ein abbi og rockaði til kendar tónar, gráur um vangan og í brillum. Var hatta...? Taveidenn tað var! Karl Martin Samuelsen! Hin lekri frá “Hjarnar". Hvat var hent? Jú jú, vissiliga var hann sjeikaligur enn, men also, ein sjeikaligur abbi! Løtu seinni stóð hann og rockaði saman við sangaranum í “Survivor”, og hann gjørdi tað so nógv betur enn Mr. Biggler.
Allastaðni sá eg kent fólk, sum alt sá nógv eldri út enn eg.
Uttan hasi ungu, sum stóðu fremst við scenuna. Ein ungur maður, ikki meiri enn 14-15, og ein genta, sum royndi at klatra uppá ryggin á honum. Hann gjørdi sítt “ydersta” fyri at látast sum um, at hetta slett ikki var tungt, og gentan rockaði víðari til tónleikin, meðan knøini á honum byrjaðu at rista. Endiliga vildi hon sleppa niður aftur. So kundi hann bara halda um hana ístaðin. Men so kom ein annar forbí og fríggjaði við henni, og hon lat standa til. Hesin fyrri stóð sum kánus. Hon fríggjaði, meðan hon vinkaði til tann fyrra sum fyri at biðja um hjálp. Hvør skal siga “eg veit simpilthen ikki hvussu eg skal sleppa úr hesi støðuni, so eg má fríggja til tú hjálpir mær úr neyðini”.
Fleiri hugleiðingar í komandi viku:)


text:
Okkara egni Olaf Johannessen er fullkomiliga á fjallatoppinum á sínari yrkisleið. Hann fær nóg illa trinið upp á pallin, antin tað er í Danmark ella aðrastaðni, uttan at lovorðini runga frá áskoðarum og ummælarum.
Seinastu tvey árini á rað hevur hann fingið tignarligu Reumert-virðislønina sum besti sjónleikari í Danmark, og nú standa ummælararnir aftur uppi við lógvabrestum eftir enn ein meistarligan leik.
Holberg-leikurin "Jeppe på Bjerget" verður leiktur á Grønnegårdsteatret, og Olaf Johannessen liggur í barónsongini. Grønnegårdsteatret hevur savnað nøkur av ummælunum. Og tað eru ikki hissini rósur, ið verða blakaðar upp á pallin.
Henrik Lyding skrivar í Jyllandsposten 26. juni, at klassikarin hjá Holberg fær fulla skrúvu við einum sublimum Olaf Johannessen í miðdeplinum. Eingin kann kjakast um valið av Olaf Johannessen sum Jeppe, verður sagt: "Han er verdensklasse, simpelt hen. Den bedste Jeppe-figur, jeg har set? Det er ikke for meget sagt."
Monna Dithmer skrivar í Politiken 28.juni 2016, at Olaf Johannessen er framúrskarandi sum Jeppe: "Den tumpede bonde bliver en mere moderne anfægtende figur, hvor Johannessen med suverænt greb om nuancerne får anskueliggjort Jeppes tilstand af konstant splittelse," skrivar hon.
Jakob Steen Olsen skrivar í Berlingske 26.juni 2016 um ein eminentan Olaf Johannessen sum Jeppa til allar tíðir: "Olaf Johannesen, eminent skuespiller, fylder dygtigt hullerne ud uden at tabe komikken af syne," skrivar hann.
Heimsklassi, sublimt og eminent. Aðrir ummælarar skriva um fagnarríkt summarundirhald, um Jeppa som tragiskan serling og um teatermagi. Leikurin "Jeppe på Bjerget" við Olaf Johannessen verður leiktur á Grønnegårds teater fram til 20. august.


text:
Dagmar Joensen Næs var borin í heim í 1895 í Miðvági, yngri systir kenda yrkjarans Mikkjal á Ryggi. Í 1922 giftist hon og flutti tá til Skúvoyar, har maður hennara var lærari. Seks ár seinni, í 1928, varð maður hennara fyrstilærari í heimbygd hennara og tey fluttu til Miðvágs, har Dagmar enn býr.
Dagmar er fyrsta kvinna í Føroyum, ið skrivað hevur *skaldsøgu. Bókin er »Rannvá«, sum er bygd á frásøgnina um Rannvátoft í Fagradali í Skúvoy. Hóast hendan bókin og søgusavnið »Tá minnini tala« ikki komu út á prenti fyrr enn í 1970-unum, so hevur Dagmar sjálv í viðtali sagt, at søgurnar vórðu til í fýratiárunum.


text:
Fitt av fólki var komið saman, tá nýggja torgið í Steinatúni varð tikið alment í nýtslu í morgun.
Kommunan hevði kallað inn til eina lítla hátíðarløtu, nú fyrsta byggistig av Steinatúni varð tikið í brúk í morgun.
Broytingin, sum er gjørd er, at parkeringsbásarnir, sum vóru millum busssteðgistaðið og bankan, er burtur, og innkoyringin til gongugøtuna er eisini vekk. Ístaðin er nú eitt torg, sum er javnt við atkomuhæddina í gamla bankabygninginum, og ein nýggj inngongd til ta hæddina í gamla bankabygninginum, har millum annað Visit Tórshavn, sum áður hevur hildið til í bygninginum hjá Gamla Bókhandli, skal halda til.
Nú um ólavsøkuna verður framsýningin "Kongaligar vitjanir í Havn frá 1844 til 2016" at síggja, men seinni í heyst, umleið 1. november flytir eisini Tjaldur Apotek inn í gamla Bankabygningin.
Sum "siður" er, tá slík tiltøk eru, vóru røður hildnar í Steinatúni fyrrapartin, og GHM spældi nøkur løg. Tá røðurnar vóru lidnar, bjóðaði kommunan kaffi.


text:
Skaldsøgan, sum Bókadeild Føroya Lærarafelags gevur út, er úrslit av kapping, sum Bókhandlarafelagið skrivaði út í 2014 um at skriva samtíðarskaldsøgu.
Dómsnevndin var á einum máli um, at skaldsøgan flytir seg hegnisliga ímillum fortíð og nútíð í sínum lýsingum av persónum og hendingum í 20. øld og á okkara døgum. Skaldsøgan er eyðkend av sínum sterku persónslýsingum og sínum neyva og beinraknað myndamáli. Samanumtikið er hetta ein heilskapað søga um svik, tøgn, longsul og kærleika.
Marjun Syderbø Kjelnæs er fjøltáttaður rithøvundur, sum hevur skrivað stuttsøgur, útvarpsleik, barnabøkur, ungdómsbók, yrkingar, leikrit, sangtekstir og filmshandrit.
Síðan fyrstu ferð, Marjun kom út á prenti í 2001 og til dagin í dag, er ein ótrúlig menning farin fram, hon flytur seg hegnisliga á fleiri økjum innan skrivaðu listina.
Marjun hevur vunnið føroyskar og norðurlendskar virðislønir, umframt at hon hevur verið heiðrað við White Raven heiðursmerki frá Deutsche Jugendbibliothek.
Í sambandi við útgávuna verður almen bókarframløga í Sjónleikarhúsinum kl. 17.


text:
Seinnapartin hevur løgreglan í Keypmannahavn tikið burtur tær tiltiknu hash-búðirnar í Pusher Street á Christiania.
Talan er um eitt størri átak, sum er endin á fýra ára longum stríði at vinna á skipaða hashhandlinum á Christiania, sigur danska løgreglan í tiðindaskrivi.
- Nú eru tey kriminellu so mikið nógv trýst, at íbúgvarnir á Christiania hevur ein møguleika fyri at skipa Pusher Street sum eitt trygt øki, sigur løgreglan í tíðindaskrivinum.
Pusher Street hevur í nógv givið nógvum fólkum ólógligar inntøkur frá skipaðari sølu av hashi. Við tiltakinum vónar løgreglan at flyta burtur tann skipaða kriminalitetin og eyðsýnda handilin við hashi. Ein serlig deild hjá løgregluni hevur síðan 2012 jagstrað seljarar og innflytarar av hashi í Pusher Strett.
Umsetningurin er áður mettur at vera umleið eina milliard krónur.


text:
2/3 av føroyskum LGBTarum hava havt sjálvmorðstankar
22-08-2017 - 17:08 - Jóanis Albert Nielsen
Knapt tveir triðingar av føroyskum LGBTarum hava havt sjálvmorðstankar. Næstan helvtin av hesum hava samstundis roynt at framt sjálvmorð. Hetta vísir nýggj kanning av heilsustøðuni hjá limunum í LGBT Føroyum. Kannigin vísir, at føroyskir LGBTarar hava lutfalsliga verri sálarliga heilsu enn hinskynd, og á fleiri økjum er støðan sera skakandi. Leita verður nú eftir fígging, so farast kann í gongd við at gera nakað munagott við hesar trupulleikar.
Tað eru eingin almenn føroysk hagtøl fyri sjálvmorðsroyndir ella sjálvmorðstankar hjá føroyskum hinskyndum at samanbera við kanningina hjá LGBT Føroyum. Men amerikansk kanning á Columbia University í 2011 vísti, at síðstu 12 mánaðarnar høvdu munandi fleiri samkynd (21,5%) enn hinskynd (4,2%) roynt at tikið egið lív.
Í Danmark vísur kanning, ið Statens Institut for Folkesundhed hevur latið gjørt í 2015, at fimti hvør tví- ella samkyndi danskari hevur umhugsað sjálvmorð, meðan bert tólvti hvør hinskyndi dani, hevur umhugsað tað sama. Norsk kanning frá 2001 vísir somuleiðis, at norskir LGBTarar eru tvær til seks ferðir í størri vanda fyri fremja sjálvmorð enn hinskyndir norðmenn.
Føroyska kanningin, har 158 limir í LGBT Føroyum luttóku, vísir, at sera nógvir føroyskir tví-, sam-, og tvørkyndir somuleiðis hava havt sjálvmorðstankar. Heili 59% siga seg hava umhugsað at gera enda á sær, meðan 22% av hesum faktiskt hava roynt at framt sjálvmorð. 32% av teimum spurdu siga seg samstundis kenna aðrar føroyskar LGBTarar, sum tíverri longu hava tikið lívið av sær. Kanningin vísir eisini, at meira enn triði hvør (37%) LGBTari longu hevur verið í viðgerð fyri sálarliga sjúku, meðan 8% hava verið innløgd vegna sálarliga sjúku. 21% av teimum spurdu taka ella hava tikið heiligvág fyri sálarliga sjúku.
Orsøkir til sálarligar trupulleikar
Altjóða vísindin hevur granskað ymisku orsøkirnar til, hví tað vísir seg, at LGBTarar hava eina lutfalsliga verri sálarliga heilsu enn hinskynd. Úrslitini vísa, at stigmatisering, fordómar og mismunur av hesum málbólki skapa eitt fíggindaligt og strongt sosialt umhvørvi, sum síðani hevur við sær, at hesin minniluti í alt ov stóran mun fær álvarsamar sálarligar trupulleikar at dragast við.
Sjálvhjálparbólkar skulu bøta um trupulleikan
LGBT Føroyar arbeiðir í løtuni við at finna fígging til at seta á stovn sjálvhjálparbólkar, har tey, sum hava tørv á hesum, við professionellari hjálp, kunnu søkja sær hjálp og stuðul, soleiðis at føroyskir LGBTarar fáa møguleika til at betra um sálarligu heilsuna. Hetta hevur víst seg at geva sera munagóð úrslit uttanlands. Ætlanin er at seta eitt væl útbúgvi toymi við professionellum fólkum við hóskandi royndum, sum saman kunnu leiða sjálvhjálparbólkarnar yvir eitt longri tíðarskeið.


text:
Anna Nygaard av Glyvrum, eisini kend sum føroyski x-factor luttakarin sang í kvøld í Løkshøll, saman vid kenda x-faktor orkestrinum og okkara Hjalta Joensen.
Høllin var fullsett av ungum sum eldri, og fleiri høvdu á tungu hvussu ómetaliga væl konsertin var eydna. Í fyrra umfarid sang Anna Nygaard sangirnar hon hevdi sungid til x-factor kappingina. Aftaná stødgin sang hon nakrar sangir, sum verda at hoyra á nýggju fløgu hennara, sum kemur út mánadagin.
Magnus Rasmussen, borgarstjóri handadi henni eina gávu frá Runavíkar kommunu sum hon glediliga pakkadi upp framman fyri fjøldini og vóru tad 2 málningar sum Harry Knudsen av Glyvrum, hevdi málad.
Tá konsertin var at enda komin, klappadi fjøldin Annu innaftur á pallin. Hesaferd spældu Anna Nygaard og Hjalti Joensen "Change the world" sum hevur ligid á 15 teimum bestu í fleir vikur - umframt eitt annad lag sum x-factor orkestrid eisini kom innaftur til.
Anna Nygaard, x-factor orkestrid og Hjalti Joensen fara aftur á pallin í annad kvøld, tá í Nordurlandahúsinum. Atgongumerkir til konsertina fáast á Kunningarstovuni í Runavík og á nlh.fo
28.05.2010
Anna sang fyri fullari høll
Anna Nygaard av Glyvrum, eisini kend sum føroyski x-factor luttakarin sang í kvøld í Løkshøll, saman vid kenda x-faktor orkestrinum og okkara Hjalta Joensen.


text:
Stýrisbólkur fyri krabbameinsøkið settur
Dan Klein --- 26.09.2011 - 17:06
John Johannessen, landsstýrismaður í heilsumálum, hevur gjørt av at seta ein stýrisbólk fyri krabbameinsøkið. Hetta er í samsvari við tilmælið í krabbameinsætlanini, sum varð handað Heilsumálaráðnum í 2009.
Uppgávan hjá stýrisbólkinum verður millum annað at ráðgeva landsstýrismanninum í heilsumálum og Heilsumálaráðnum í spurningum viðvíkjandi krabbameini. Í hesum sambandi skal bólkurin skal eisini viðgera tilmælini í krabbameinsætlanini.
Landsstýrismaðurin hevur valt hesi í stýrisbólkin:
• Høgni D. Joensen, landslækni
• Dorrit Beck Joensen, kommunulækni (vegna Kommunulæknafelag Føroya)
• Jákup N. Olsen, formaður í Krabbameinsfelagnum
• Sigurð Ó. Vang sjúkrahússtjóri (vegna Sjúkrahúsverkið)
• Jóhan Poulsen, yvirlækni (vegna Sjúkrahúsverkið)
• Bjarni á Steig, leiðandi yvirlækni (vegna Sjúkrahúsverkið)
• Maria Debess, sjúkrarøktarfrøðingur (vegna Sjúkrahúsverkið)
• Pál Weihe, yvirlækni (vegna Fólkaheilsuráðið)
• Poul Geert Hansen, aðalstjóri (vegna Heilsumálaráðið)
Ætlanin er at hava tveir til tríggjar fundir um árið, og fyrsti fundurin í bólkinum verður hildin í næstum.


text:
So vunnu vit aftur
1. lið06-05-2017 - Jónfinn Petursson
Effodeildin, 7. umfar: HB – TB/FCS/Royn 2-1
Tað var ein lætti tá Alex Troleis bríkslaði dystin av. Hóast vit høvdu møguleikarnar at leggja lok á, vóru vit ikki nóg neyvir, og tí royndu gestirnir at trýsta okkum móti dystarenda. Vit stóðu tó stinnir og vunnu okkum øll stigini.
Suðringarnir komu annars út við nógvari orku og ágrýtni og longu tá tríggir minuttir vóru leiktir høvdu teir skorað og vóru komir til annan risa møguleika.
Búi Egilsson rann frá okkum og sendi bóltin turt í málið til 1-0 til gestinar. Vit vóru fangaðir við buksunum niðri og sóu avgjørt ikki gott út í løtuni.
Men, vit smoygdu ermarnar upp og herjaðu á aftur, væl vitandi at felagsliðið lá og lúrdi eftir kontra møguleikunum.
Tá korterið var leikt komu vit afturí aftur. Dagsins maður, Aleksandar Stankov, var á rætta staðnum og í einum trunka fekk hann skumpað bóltin í málið.
Smáar tíggju minuttir fyri hálvleik var hann aftur klárur. Hesuferð setur Símun eitt vakurt álop upp saman við Aleksandar og endin er at vit skjóta tað ið gjørdist sigursmálið.
Tróndur Jensen átti at sett nøglina í beint fyri hálvleik, men tíverri var Marius Bentzen fyri og bjargaði í stórum stíli.
Beinanvegin í seinna hálvleiki vóru vit aftur nær við, tó uttan úrslit. Teitur spældi ein góðan dysti og diskaði upp við eini super bjarging eftir horna, tá fimm minuttir vóru leiktir av seinna hálvleik. Kanska átti hann eitt frískapark.
Vit fullu nakað í leikferð og ágrýtni, men spældu okkum tó væl frameftir og til vandamiklar støður. Tó, endin var, at suðringar løgdu okkum undir trýst seinastu minuttirnar.
Einki var tó at gera, og tí kundu okkara leikarar lata seg heiðara av teimum mongu HB-fjepparunum sum, í góðveðrinum, høvdu leitað sær í Gundadal.
Ein arbeiðssigur er helst besta heitið og hugaligt er nú at verða komin í gongd aftur. Flott klárað og takk fyri gott undirhald.
KOYR Á, HB!!!!
HAGTØLINI
Effodeildin, 7. umfar leygardagin 6. mai 2017 kl. 15.00 í Gundadali
HB – TB/FCS/Royn 2-1 (2-1)
0-1 Búi Egilsson 3’
1-1 Aleksandar Stankov 15’
2-1 Aleksandar Stankov 36’
Gult kort: Heðin Hansen
Liðið: Teitur M. Gestsson – Dánjal Pauli Lervig, Bartal Wardum, Johan Troest Davdisen (liðsk.), Jógvan Rói Davidsen (Heri H. Mohr 54), Símun Samuelsen (Adrian Justinussen 68), Tróndur Jensen (Ari Mohr Olsen 75), Heðin Hansen, Levi Hanssen, Rókur av Fløtum Jespersen og Alexandar Stankov
Óbrúktur eykaleikarar: Mattias Lamhauge, Andrew av Fløtum og Poul Thomas Dam
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Aleksandar Stankov
Dómari: Alex Troleis
Hjálpardómarar: Regin Egholm og Georg N. Rasmussen
4. dómari: Bjarki Danielsen


text:
Tekstlýsingar og størv
Lesarin skrivar
“Stavnsbandið” í Føroyum
Nú haldi eg at tað er uppá tíðina, at okkara politikarar vakna úr dvala. Í 1788 bleiv ”stavnsbandið” bannað í tí danska kongaríkinum, men nú eru peningastovnarnir spakuliga begyntir at innføra tað aftur.
Gott nýggjár frá einum námsfrøðingi
Tá USA fór uppí seinna heimsbardaga, var hetta startskotið til eina risa kollvelting á arbeiðsmarknaðnum og í modernaða familjumynstrinum.
Lýsing
Komandi tiltøk
Vevkameraðir í Suðuroynni
Lýsing
Veðrið frá Windy.com
Tekstlýsingar
Broyting: Frítíðarskúlin Brosið – innskriving
Innskriving av børnum til frítíðarskúlan skúlaárið 2018/2019, verður frá mánadegnum 29. januar, eftir innskrivingina til 1. flokk í skúlanum.
Broyting: Innskriving í Hvalbiar skúla
Mánadagin 29. januar kl 13:00 verða innskriving av børnum til 1. flokk í 2018.
Tíðaravmarka starv í Vágs Skúla (barnsburðafarloyvi)
Vágs Skúli søkir eftir einum lærara at undirvísa 23 tímar um vikuna. Starvið er tíðaravmarkað frá 01. mars til 28. juni 2018.
Størv
Tíðaravmarka starv í Vágs Skúla (barnsburðafarloyvi)
Vágs Skúli søkir eftir einum lærara at undirvísa 23 tímar um vikuna. Starvið er tíðaravmarkað frá 01. mars til 28. juni 2018.
Frítíðaravloysarar til Suðuroyar Sjúkrahús
Sjúkrahúsið søkir eftir frítíðaravloysarum fyri: – sjúkrarøktarfrøðingar á seingjadeildini frá 1. mai til 30. septembur. – sjúkrarøktarfrøðingar á skurð/røntgendeildini frá 1. mai til 31. august. – anæstesisjúkrarøktarfrøðingar frá 1. juli til 31. august. – portørar frá 1. juni til 31. august. – læknaskrivarar frá 1. juli til 15. septembur. – starvsfólk á vaskarínum, summarið 2018. […]
Skrivstovufólk til Heilsumiðstøðina í Vági
Vágs kommuna: Søkt verður eftir skrivstovufólki til Heilsumiðstøðini í Vági at byrja skjótast tilber.


text:
Jan Müller
14.03.2017 - 11:31
Í farnu viku var oljuleiting við Føroyar aftur á dagskránni í løgtinginum. Fyri fjórðu ferð síðani 2000 skal tingið viðgera eina nýggja útbjóðing til oljuleiting. Flestu av framsøgufólkunum fegnaðust undir 1. viðgerð um, at tað nú aftur verður farið at leita eftir olju á landgrunninum. Tann, sum varð mest krittiskur móti uppskotinum frá landsstýrismanninum í oljumálum og sáddi iva um fleiri tættir í útbjóðingini var Jørgen Niclasen, framsøgumaður fyri Fólkaflokkin.
Í síni framløgu ivaðist hann í, um hetta er rætta løtan at fara undir eina nýggja útbjóðing til oljuleiting á føroyska landgrunninum, og um tað er rætt at bjóða eitt so stórt øki út í einum. Eisini metti hann tað vera rætt at umhugsa broytingar í oljuskattinum fyri harvið at økja um áhugan hjá oljufeløgunum at koma aftur til Føroya at gera íløgur. Jørgen Niclasen segði m.a.:
Er áhugi tilsteðar?
”Hetta uppskotið kemur í løgtingið, tí man vil royna at fara undir aftur oljuleiting við Føroyar. Men eg sakni at fáa at vita, um hetta verður gjørt, tí áhugin fyri at leita er tilsteðar. Onkuntíð fer man í gongd við nakað, tí man hevur fólk, sum ikki hava nakað at gera. Vita vit, um áhugin hjá oljufeløgunum er so mikið stórur, at tey veruliga vilja fara í gongd? Tá eg lesi uppskotið dugi eg ikki at síggja, at áhugin er har. Ein útbjóðing sum henda er ein spurningur um útboð og eftirspurning. Fara vit so at koma við einum útboði, og eingin vísir áhuga, hvat er tá vunnið,” spurdi Jørgen Niclasen.
Tað undraði eisini hann, um vit hyggja eftir kortinum, at tað vit ætla at bjóða út, er eitt enormt stórt øki, sum hann málbar seg.
”Tað er stórt sæð alt økið eystan og sunnan fyri Føroyar, umleið 30.000 ferkilometrar. Landjørðin telur bert 1400, so vit tosa her um einar 20-25 ferðir landjørðina í Føroyum, bara fyri at vísa støddina,” segði hann og helt fram:
”Merkir tað so, at eitt oljufelag kann søkja um alt økið, og finnur tað so olju, so fær tað alt? Vit minnast gongdina í Danmark, har politikararnir fyrst lótu øll rættindini til leiting og framleiðslu til eina fyritøku, fyri so seinni at iðra seg um hesa avgerð.”
Heldur Open Door enn útbjóðing
Jørgen Niclasen spurdi tí landsstýrismannin, hví man fer út og bjóðar ein so risastóran part av landgrunninum út í einum.
”Er tað tí, at tað er vissa fyri, at ein rúgva av umsøkjarum fer at koma til Føroya? Og hví brúkar man ikki heldur skipanina við ”Open Door”, har oljufeløgini sjálvi kunnu søkja um øki, sum tey halda eru áhugaverd, heldur enn at selja út eitt so mikið stórt øki. Eg havi ikki sjálvur svarið, men eg veit, at oljuprísurin er lækkaður nógv. Føroyski landgrunnurin er eisini rættiliga avbjóðandi og dýrur at leita í. Tískil er alt, sum sigur mær, at áhugin neyvan er stórur at gera boringar í løtuni. Men tað kann fara at broytast. Hevði tað tí ikki verið skilabetri at farið út við eini ”open door” kampanju, um áhugi er fyri at leita á Føroyagrunnunum? Sjálvur loyvi eg mær tó at ivast í, at har er nøkur kø av oljufeløgum, sum vilja sleppa at leita.”
Rætt at bora eftir olju
Tingmaðurin helt tað eisini vera eitt sindur øvugt, tá henda samgongan nú vil hava oljufeløg at bora eftir olju, tá hon um somu tíð vil hava, at alt skal snúgva seg um grøna orku.
”Eg havi so einki ímóti, at tað verður borað eftir olju við Føroyar. Eg haldi vit skulu gera, hvat vit kunnu fyri at finna oljuna, men vit skulu gera tað rætt. Tí er spurningurin: er tað ikki frægari at fara open door vegin heldur enn at bjóða eitt so risastórt øki út, sum so læsir okkum. Eg havi so ikki svarið, kanska landsstýrismaðurin kann leiðbeina.”
Framsøgumaður Fólkafloksins nam eisini við skattaviðurskiftini í sambandi leitiútbjóðing og framleiðslu og fegnaðist saman við Bjørt Samuelsen, framsøgufólk fyri Tjóðveldi um, at hesi fóru at verða viðgjørd í Vinnunevndini.
Royalty ein bremsa
”Í oljulóggávuni er sera áhugaverd skattalóg galdandi. Tað oljulóggávan leggur upp til, um olja verður funnin, er, at oljufeløgini skulu gjalda 2% í Royalty. Tað merkir, at av fyrsta liturinum, sum kemur upp, fara 2% beinleiðis til landskassan. Síggi at Føroya Oljuídnaðarbólkur sigur í sínum hoyringssvari, at Royalty eigur at verða avtikið.
Orsøkin er tann, at eitt oljufelag roknar út, hvat kostnaðurin er fyri at leita og útvinna og hvat tað síðani kann fáa í søluprísi. Tá er royalty í tí roknistykkinum ein rein rakstrarútreiðsla og kann vera munurin millum, um tað loysir seg at taka oljuna upp ella ikki. Hetta við at taka pengarnar inn longu frá fyrstu hond kann vera forðingin fyri, at feløg kanska ikki vilja leita og útvinna olju her, tí tað betalir seg ikki. Og hví betalir tað seg ikki! Jú tí man skal hava 2% frá fyrsta decilituri, sum kemur upp. Fyri meg er tað ein spurningur, um man ikki eigur at taka hesi 2% í royalty av. Tú fer inn skeiva vegin. Skattur eigur at vera av vinningi. Royalty er ein bremsa, serliga nú tá oljuprísurin er so lágur.
Optimistur
Jørgen Niclasen segði seg vera optimist og væntaði, at einaferð kemur oljan.
”Latið okkum fáa skattaviðurskiftini so greið sum til ber og umrøða tey áðrenn og ikki aftaná. Heldur enn at bjóða ein so stóran part av Føroyagrunninum út nú, so hví ikki brúka open door skipanina og har fáa at vita, um tað er áhugi fyri einum ávísum øki og bjóða og síðani tað út og fáa royndir gjørdar.”
Nú Jørgen Niclasen legði so stóra áherðslu á at avtaka royalty, so minti Bjørt Samuelsen úr Tjóðveldi hann á, at tað eigur sjálvandi at koma landinum til góðar beinanvegin, at oljufeløgini fáa ein slíkan framíhjárætt sum leiti- og framleiðsluloyvi til partar av okkara undirgrund.
”Tað gagnar ikki nøkrum, um vit bara lata loyvi til oljufeløg, uttan at vit sjálvi fáa nakað burtur úr. Vit mugu finna ta góðu javnvágina, soleiðis at henda útbjóðing gagnar tí føroyska samfelagnum.
Jørgen Niclasen svaraði og segði seg vera samdan um, at sjálvandi skulu vit eisini hava nakað burtur úr. Men hann metti, at um vit tvíhalda um eitt avgjald sum royalty, so kann tað vera munurin millum, um nakar kemur ella ikki. Finnur man olju kann slíkt framleiðslugjald vera avgerandi, um man yvirhøvur fer at framleiða ella ikki.
Nógvar inntøkur longu
”Tá spurt verður, hvat landskassin fær burur úr kann eg bara vísa á, at hann fær m.a. allan skattin aftur frá fólkunum, sum eru á eitt nú pallum, og tað eru stórar upphæddir, sum eisini koma okkum til góða undir royndarboringunum. Vit hava kravt, at alt skal um føroyskan kaikant. Higani stava stórar inntøkur. Vit hava verið við í tyrluflutninginum osfr. Vit hava funnið nakrar doprar av olju, sum einki gav, men vit eiga at hugsa um alt virksemi, sum longu er skapt í hesi oljutilgongdini”, segði Jørgen Niclasen at enda.


text:
Í vikuskiftinum var póllenski tjóðardagurin hildin. Men dagurin bleiv órógvaður av einari ovurstórari mótmælisgongu, har 60.000 høgranationalistar veittraðu við fløggum og faklum og róptu slagorð sum "Evropa skal vera hvítt", "Biðið fyri islamiskari týning", og "Katólsk Pólland, ikki sekulariserað".
Ein av høvuðsfyriskiparanum av mótmælisgonguni var felagsskapurin, National Radical Camp, ið hava skipað fyri fleiri øðrum mótmælisgongum har tey mótmæla rættindum hjá LGBT-fólkum, muslimskari tilflyting, ES-limaskapi og øllum øðrum ið stríðir ímóti pólskum katólskum virðum.
Hóast tað er ein lutfalsliga lítil partur av pólska fólkinum ið stuðlar undir, ella luttekur í hesum mótmælisgongum, so verður mett, at sitandi stjórnin í Póllandi, eggjar undir slíka høgranationalismu. Sitandi stjórn hevur millum annað sett líkheitstekin millum tilflytarar og sjúku og kriminalitet. Hetta hevur skapt umstøður fyri veksandi útlendingahatri og ótollyndi.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
29.08.2017 Rói á Kósini
Viðtalan er stongd frá 9/10 - 17/10-17 Um tú hevur akuttan tørv á læknahjálp, verður víst til grannaviðtaluna á telefon 617700. Eftir kl.16 verður víst til 1870 Ikki ber til at samskifta um heimasíðina hetta tíðarskeiðið.
28.08.2017 Rói á Kósini
Frá mikudegnum 30/8-17 kl 12 til fríggjadagin 01/9-17 kl.16 er viðtalan stongd vegna skeið. Um tú hevur bráðfeingis tørv á læknahjálp í hesum tíðarskeiði, verður víst til vikar fyri Anniku Olsen, telf. 617700. Eftir kl. 16 verður víst til 1870
12.07.2017 Rói á Kósini
31/7 til 13/8 er stongt vegna feriu. Víst verður til læknavikar í gomlu viðtaluni hjá Anniku Olsen her í Gundadali. Okkara heimasíða verður óvirkin 31/7 til 13/8. Um tygum hava átrokandi tørv á læknahjálp og endurnýggjan av reseptum, er neyðugt at ringja til læknavikar í grannaviðtaluni. Eftir kl 16 verður víst til læknavakt 1870
02.05.2017 Rói á Kósini
Rói á Kósini kommunulækni er frá 1.mai 2017 settur í fast starv í gomlu viðtaluni hjá Turid Petersen. Samband fast sum áður við okkum á telefon 321410 og umvegis heimasíðuna.
06.02.2017 Turid Petersen
Vegna aldur fer Turid Petersen, kommunulækni, út starvi 1/3-2917. Rói á Kósini, kommunulækni avloysir frá 6/3 - 31/5-2017. Viðtalan er stongd frá 27/2 - 3/3. Ikki ber til at samskifta um heimasíðuna hesa vikuna. Neyðug læknahjálp fæst frá hinum læknunum í býnum.


text:
Nám veitir sjálvstøðuga tænastu innan kunningartøkni í skúlaverkinum.
SamHøll er teldupost- og stevnuskipan fyri allar næmingar og lærarar í skúlaverkinum. Í hesi skipan umsitur Nám telupostadressur hjá næmingum og lærarum, umframt stevnur hjá skúlum og bólkum til undirvísingarlig endamál. Omanfyri 17.000 brúkarar eru knýttir at skipanini.
Nám bjóðar teimum skúlum, sum ynskja tað, heimasíðuhýsing á ambætara okkara.
Nám skipar fyri styttri skeiðum fyri kt-vørðum og virkar fyri samstarvi við kt-vørðirnar, sum er okkara bindilið til skúlarnar á kt-økinum.
Umframt hetta veitir Nám ráðgeving og heildarloysnir í sambandi við SamHøll.


text:
André Olsen 10.01.2017 (16:33)
Soleiðis býta mennararnir yngru landsliðini
Tað verður stór útskifting á venjarafrontinum hjá teimum yngru landsliðunum hjá FSF í ár.
Øll tey yngru landsliðini á manssíðuni skulu nevniliga hava nýggjan landsliðsvenjara, umframt at okkurt av yngru kvinnuliðunum eisini hevur fingið nýggjan venjara.
Á manssíðuni eru tað teir fýra fótbóltsmennararnir, Øssur Hansen, Thomas Thinggaard, Jógvan Martin Olsen og Eli Hentze sum býta tey fýra U-landsliðini ímillum sín.
Har skal Øssur Hansen venja U-15 dreingirnar hjá monnum, Thomas Thingaard U-17 dreingirnar, Jógvan Martin Olsen U-19 dreingirnar, meðan Eli Hentze skal taka sær av U-21 landsliðnum hjá monnum.
Á kvinnusíðuni skal Øssur Hansen somuleiðis taka sær av U-15 kvinnunum, Jan M. Laursen skal venja U-17 kvinnurnar, meðan John Petersen skal venja U-19 landsliðið hjá kvinnum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Tíðindi, mentan og ítróttur
Vilja forða oljuleiting í Norra
Servandar russiskar deildir tóku seg umborð á Greenpeace-skipið í 2013, og síðani er skipið umvælt, og er nú á veg aftur til Bjarnoynna. Har skal skipið royna at forða Statoil at bora eftir olju.
Korpfjellbrunnurin er tann norðasti sum er boraður, og hann liggur uttanfyri norskt øki, og har eigur ikki at verða leitað eftir olju, sigur leiðarin hjá Greenpeace í Noreg, Truls Gulowsen.
Skipioð fór fram við Lofoten í gjár á veg til Tromsø, har skal nýggj manning mynstra umborð, áðrenn skipið heldur leiðina fram í Barentshavið, og skipið fer úr Tromsø mikudagin ella hósdagin.
Greenpeace. Fuglalívið kann ávirkast
Statoil er farið undir at bora tveir brunnar, og Greenpeace ætlar at forða felagnum í at bora tríggjar aðrar brunnar.
- Statoil hevur lagt seg eftir at bora brunnarnar so teir sum minst ávirka djóralívið í økinum, Vit hava borað nógvar brunnar í Barentshavinum seinastu árini, og enn hevur einki óhapp verið, sigur ein talsmaður fyri felagið.
Greenpeace vil vera við, at Statoil nú fer at bora nærri Bjarnoynni, og tað kann ávirka fuglalívið í økinum, sigur Greenpeace.
Statoil ongar viðmerkingar
Statoil sigur seg vita av, at Arctic Sunrise er á veg í Barentshavið, men vil ikki gera viðmerkingar til tað. Greenpeace vil heldur ikki gera viðmerkingar til ætlaninar hjá skipinum, men sigur at skipið fer at gera vart við, at tað ikki er rætt at bora í Barentshavinum.
Greenpeace hevur stevnt norska statinum, fyri ikki at hava loyvi at bora í økinum í Barentshavinum. Tí tað skal vera brot á grundlógina. Málið kemur fyri í rættinum 14. november, og Greenpeace finst hvassliga at, at Statoil byrjar at bora, áðrenn sakarmálið er avgreitt.
Statoil vísir á, at sakarmálið er ímillum umhvørvisfelagskapin og statin, meðan felagið hevur fingið loyvi at bora í Barentshavinum, og hevur skyldu at gera eftir loyvinum. Bæði norska løgreglan og norska vaktartænastan siga seg kenna til støðuna, og fara at fylgja gongdini í Barentshavinum.


text:
Skrá
-
21-01-2018
Sunnudagsskúli verður 21. Januar kl.14.00Sunnudagin kl 14.00 verður sunnudagsskúli, har øll børn - og vaksin - eru hjartaliga vælkomin. Vit fara at syngja, hoyra søgu og hava tað stuttligt. Kom og ver við. Jesus er besti vinur barnana!
-
21-01-2018
Missiónsvikan byrjar sunnukvøldið 21. januar kl 18.00Missiónsvikan byrjar sunnudagin 21. januar við møti kl 18.00, har Heri Kjærbo talar. Bønarløta er í loftstovuni hálvan tíma áðrenn møtini Barnaansing er undir møtinum. Øll eru hjartaliga vælk...
-
22-01-2018
Missiónsvikan heldur fram mánakvøldi 22. januar kl 19.30Missiónsvikan heldur fram mánakvøldið, har teir báðir Torleif Johannesen og Pól Johannesen tala kl 19.30 Sangur Anna Elisabeth Christiansen. Bønarløta verður ½ tíma áðrenn møti (kl 19.00). Bar...
-
23-01-2018
Missiónsvikan heldur fram týskvøldi 23. januar kl 19.30Missiónsvikan heldur fram týskvøldið, har teir báðir Torleif Johannesen og Pól Johannesen tala kl 19.30 Sangur KFUM&K kóri syngur. Bønarløta verður ½ tíma áðrenn møti (kl 19.00). Barnaans...
-
24-01-2018
Missiónsvikan heldur fram mikuvøldið 24. januar kl 19.30Missiónsvikan heldur fram mikukvøldið, har teir báðir Torleif Johannesen og Pól Johannesen tala kl 19.30 Sangur Argjakóri syngur Bønarløta verður ½ tíma áðrenn møti (kl 19.00) Barnaansing er u...
-
25-01-2018
Missiónsvikan heldur fram hósdagur 25. januar kl 19.30Missiónsvikan heldur fram hóskvøldið, har teir báðir Torleif Johannesen og Pól Johannesen tala kl 19.30 Sangur Heðin Askham Bønarløta verður ½ tíma áðrenn møti (kl 19.00) Barnaansing er undir ...
-
26-01-2018
Missiónsvikan heldur fram fríggjadag 26. januar kl 19.30Missiónsvikan heldur fram Fríggjakvøldið, har teir báðir Torleif Johannesen og Pól Johannesen tala kl 19.30 Sangur Svein Thomsen Bønarløta verður ½ tíma áðrenn møti (kl 19.00) Barnaansing er u...
-
27-01-2018
Missiónsvikan heldur fram leygardag 27. januar kl 19.30Missiónsvikan heldur fram leygarkvøldið, har teir báðir Torleif Johannesen og Pól Johannesen tala kl 19.30 Sangur Johanna SteinhólmTónleikur Pauli og Elsa Maria Bønarløta verður ½ tíma áðrenn m...
-
27-01-2018
Missiónsvika Ungdómstiltak leygarkvøldið kl 22.00Leygarkvøldið á Missiónsvikuni verður eitt mega ungdómstiltak í Meinigheitshúsinum kl 22.00 Kom og verð við
-
28-01-2018
Sunnudagsskúli verður sunnudagin 28. JanuarSunnudagsskúli Sunnudagin 28. januar verður sunnudagskúli kl 14.00. "Jesus er besti vinur barnana" Øll eru hjartaliga vælkomin!
-
28-01-2018
Missiónsvikan endar sunnudag 28. januar kl 18.00Missiónsvikan endar sunnukvøldið, har teir báðir Torleif Johannesen og Pól Johannesen tala kl 18.00 Jan Jacobsen syngur. Innsavnan til trúboðaraarbeiðið hjá Heimamissiónuni. Bønarløta verður ½...
-
30-01-2018
Bíbliutími/samtalumøti 30. januarBíbliutími/samtalumøti verður týskvøldið 30. januar kl 20.00 Vælkomin


text:
Bjørn Patursson, bóndi í Koltri og formaður í Bóndafelagnum er nýggjur stjóri á Búnaðarstovuni.
Landsstýrismaðurin í Fiskivinnumálum Jacob Vestergaard, avgjørdi herfyri, at Búnaðarstovan og Royndarstøðin skuldu leggjast saman í ein stovn.
Bj°rn Patursson tekur vi sum stjˇri ß B˙naarstovuni Ý Kollafiri, so skjˇtt sum til ber.
Hvussu verur vi festinum Ý Koltri, er enn ikki avgj°rt, men hugsandi er, at festi verur lřst leyst Ý nŠstum og ta er kanska hansara fyrsta uppgßva sum b˙naarstjˇri at fßa ˙tinnt.


text:
- Tíðindi, mentan og ítróttur
Dátueftirlitið: Akstovan brýtur lógina
Tak niður
Akstovan hevur útflýggjað persónsupplýsinar púra fyrilitarleyst, og hevur handlað í stríð við persónsupplýsingarlógina, sambært hoyringarskrivi hjá Dátueftirlitinum ní tingið viðgerð lógaruppskot um at broyta løgtingslóg um ferðslu.
Akstovan hevur eina aðra tulking av lógini enn Dátueftirlitið, og metur, at lógin um alment innlit kemur framum persónsupplýsingarverjuna, tá talan ikki er um viðkvæmar upplýsingar.
Eitt longri orðaskifti millum stovnarnir endaði við, at Dátueftirlitið heitti á landsstýrismanninum um at greina við lóg, hvør skal hava atgongd til persónsupplýsingar í akfarskránni.
Av einum skrivi frá Akstovuni framgongur, at Akstovan hevur latið upplýsingar víðari uttan at spyrja, hvat teir skulu brúkast til, og tað er millum annað hetta, sum fær Dátueftirlitið at finnast at handfaringini av persónsuplýsingum.
Sambært hoyringarskrivinum hjá Dátueftirlitinum til Samferðslumálaráðið, hevur Aksktovan í skrivi til Dátueftirlitið tann 16. apríl 2015 lýst mannagongdirnar í sambandi við víðarilatan av eigaraupplýsingum soleiðis:
"Um ein persónur biður um upplýsing um, hvør eigur eitt avíst akfar við tí ávísa nummarspjaldrinum, og hann soleiðis hevur skilað til tað skjal ella tað mál, sum hann ynskir at fáa innlit í, so verður hendan upplýsing latin spyrjaranum, og tað er ikki neyðugt hjá spyrjaranum at upplýsa, hvat hann skal nýta upplýsinginga til. Upplýsing um navn á eigara av akfari, verður ikki mett at vera fevnd av nøkrum av undandtøkum í §§ 7-14 í lógini um innlit í fyrisitingina og er sostatt ein upplýsing, sum Aksovan hevur skyldu til at lata."
Hendan tulking av lógini samsvarar ikki við tulkingina hjá Dátueftirlitinum, sum byggir á ta fatan, at atgongd til eigaraupplýsingar í akfarsskránni skulu latast við heimild í § 9, stk 1 nr 6 í persónsupplýsingarlógini, og at hvør einstøk víðarilatan skal grundast á eina ítøkiliga meting, har mett verður, at fyrilitini fyri skrásetta ikki eru eins stór og áhugamálini hjá tí triðja persóni, sum fær persónsupplýsingarnar útflýggjaðar.
í einum skrivi, sum er tikið við í hoyringarsvarið frá Dátueftirlitinum, sigur Dátueftirlitið, at tað metur ikki, at fyrilitini fyri skrásetta eiga at setast til viks og heldur ikki, at ein tílík ítøkilig meting verður gjørd í Akstovuni, men at persónsupplýsingar verða útflýggjaðar púra fyrilitarleyst.
Hetta metir Dátueftirlitið vera í stríð við persónupplýsinarlógina tá ið einki heimilargrundarlag er fyri hesi viðgerð ella víðari-latan av persónsupplýsingum.
Sambært hoyringarskrivinum heitti Dátueftirlitið tískil á landsstýrismannin í samferðslumálum um við lógaráseting at nágreina, hvussu eigaraviðurskifti um akfør í Føroyum skulu viðgerast og víðarilatast almenninginum. Stovnurin mælir til at upplýsingar í Akfarsskránni verður lógarstýrt og ikki latin upp í hendurnar á starvsfólkunum at meta um, stendir millum annað í hoyringarskrivinum.
Dátueftirlitið sigur seg fegnast um lógaruppskotið - millum annað tí tað skapar gjøgnumskygd og tí tað eitt nú staðfestir, at tryggingarfeløg einans kunnu fáa atongd til egnu viðskiftafólk og ikki viðskiftafólkum hjá øðrum tryggingarfeløgum.


text:
Tíðarkarmar fyri Landsroynd 2017
Royndarhaldið:
Internetið er opið til royndarhaldið, og allir hjálpimiðlar eru loyvdir. Hetta merkir, at næmingurin kann reika frítt á internetinum og kann hava lærubøkur, uppgávur og annað tilfar við til royndarhaldið. Næmingurin hevur tó ikki loyvi til at brúka lummaroknara í støddfrøði í 4. og 6. flokki. Tað er heldur ikki loyvt at brúka lummaroknara á telduni/netinum.
Næmingurin hevur loyvi til at samskifta við umsjónarfólkini/vaktirnar í royndarhølinum. Alt annað samskifti er ikki loyvt.
Allar lutauppgávurnar vera latnar inn í svar.fo.
Tað er bert fyrsta avrik, ið latið verður inn, ið telur við í royndarhaldinum. Tí mugu næmingarnir bert “Enda royndina” eina ferð.
Mælt verður til, at næmingar og lærarar brúka dagførdan “Mozilla Firefox” sum browsara til svar.fo.
Umráðandi at minnast til hjá næminginum:
Tað er umráðandi, at næmingurin ikki brúkar pílaknøttarnar (upp/niður), tá hann hevur valt eitt svar. Avleiðingin at brúka pílaknøttarnar er, at svarini flyta seg í svarrútinum.
Næmingurin kann brúka Tab-knøttin at flyta millum svarrútarnar. Eisini kann næmingurin brúka músina at flyta millum svarrútarnar.
Næmingurin skal brúka músina at trýsta á niður/upp úti í høgru síðu á skerminum ella skal“skrolla” niður/upp eftir síðuni við músini.
Tað er umráðandi, at næmingurin minnist til at “Goyma svarið og halt fram” hvørja ferð, hann hevur svarað einum spurningi. Hetta kann ikki sigast nóg ofta.
Um næmingurin missir netsambandið, má hann gera vart við seg beinanvegin.
Víst verður annars til vegleiðingina til royndarhald, ið liggur í svar.fo
Næmingurin kann hava við til royndarhaldið:
Blýant, viskileður og kúlupenn.
Papír at skriva á, um tørvur er á tí.
Hesar vegleiðingar liggja í svar.fo:
Vegleiðing til royndarhald í svar.fo
Hvussu rættar ein lærari eitt næmingaavrik í svar.fo?
NÁM/Próvstovan, tann 3. mars 2016


text:
Konfliktmekling
Dialogur ella kjak
Mekling
Triðjipersónur stýrir orðaskiftinum, eftir ávísari skipan, so at partarnir:
- fáa loyvi at tosa og greiða frá egnari støðu
- fáa høvi at lurta eftir hinum
- fáa møguleika at seta seg inn í støðuna hjá hinum
og soleiðis
- skilja, at ikki bert ein sannleiki finst
- at síggja trætuna frá nýggjum sjónarhorni, perspektivi
- skilja sína egnu áskoðan betur - kanska í einum øðrum ljósi
tað vil siga
- við at tosa saman leita fram, hvussu verðin sær út hjá hvør øðrum
- finna fram tað sum ikki liggur beint fyri men er meiri fjalt
- finna fram til hvat er felags og hvat skilir
- fortreytin er kontakt millum partarnar
- og álit
- óg hóskandi tosingarlag, og at partarnir
- eru opnir fyri broytingum
Dialogur/kjak
Í dialogi tosa vit fyri at skilja hvønn annan og finna fram til hvussu vit kunnu byggja brýr, finna eitt felags stev.
Í kjaki er endamálið ofta tvørturímóti at draga fram tað sum skilir, at verja sjónarmið og grundgeva við at tosa fyri og ímóti, og royna at egin sjónarmið yvir hini - ella at vinna á hinum við orðum. Ofta tó bert ein stokkutur siður.
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Felagsskapur
Eykaaðalfundur 29. august kl. 12.00
Eykaaðalfundur verður í Svimjisambandinum leygardagin 29. august 2009 kl. 12.00 í ÍSF-húsinum sambært avgerð frá aðalfundinum 23. mai 2009. Skrá: – val av orðstýrara – viðgerð av uppskoti til reglugerð um sponsorviðurskifti – val av næstformanni – val av dómsnevnd
Stendur prísurin á Oyggjaleikum mát í mun til ítróttaliga støðið
Aðalfundur í Svimjisamband Føroya 23. mai 2009 Leygardagin var aðalfundur í Svimjisamband Føroya hildin í ÍSF-húsinum. Føroysku svimjifeløgini hittust, at viðgera farna tíðarskeðið. Í niðurløguni av frágreiðingi segði formaðurin, Jon Hestoy, soleiðis um Oyggjaleikir og kostnaðin: “Tað er ein stórur … Continue reading
Aðalfundur 23. mai kl. 12.00
NBNB Aðalfundurin er fluttur til kl. 12.00! Aðalfundur í Svimjisambandi Føroya verður í ÍSF-húsinum leygardagin 23. mai 2009 kl. 10.00. Skrá sambært lóg SSF. Svimjisamband Føroya
Langbana kravtíðir til Oyggjaleikir á Álandi
Starvsnevndin hevur á fundi 7. januar 2009 samtykt fylgjandi: Ad 2 Fundarfrágreiðingin varð lisin og góðkend við hesum viðm.: Umrokningar: – frá 25 m hyli til 50 m hyl: + 2% – frá 50 m hyli til 25 m hyl: … Continue reading
Startfelagsskap
Á fundi 7. januar 2009 samtyktið starvsnevndin nýggja reglugerð um startfelagsskap. Í hesum sambandið varð reglugerðin um limaskap og skifti av felagi eisini dagførd. Sí reglugerðirnar her: Reglugerð um startfelagsskap Reglugerð um limaskap og skifti af felag
Lógin dagførd
Lógin fyri Svimjisamband Føroya er nú dagførd her á síðuni.


text:
Telt túrur við Gjógv 10 juni 2006, Maibritt, Petur og Arnbjørn við familju
Fantastiskur túr, børnini hugnaðu sær á hylinum. Her eiga vit nógvar karmar
sjálvi, vit vóru hvørt summar her sum børn
man startar varliga :o)
Ikki nýtist at rópa eftir Andrass man skal bara ganga eftir matluktinum :o)
Gudmundur datt í ánna og var allur undir, Andrass tók hann upp
Vit høvdu telti hjá Hom, gott telt
Petur grillar og Maibritt sær eitt sindur svong út :o)
So hugnaligt tað var og lækkurt veður
Køliskápi er á "sjógnum"
Gott lag á øllum, her var reypa so tað stendur eftir :o)


text:
Kunningarfundur um útboð av talgilda samleikanum
28. mars 2017 skipaði Talgildu Føroyar fyri kunningarfundi í sambandi við útboðið av talgilda samleikanum.
Í sambandi við at útboðið av talgilda samleikanum varð lagt út á Keypsportalin 28. mars, hevði Talgildu Føroyar bjóðað til fundar, har útboðið var lagt fram.
Væl av fólki var møtt til kunningarfundin, bæði umboð fyri KT-veitarar og aðrar áhugabólkar.
Leif Abrahamsen, stjóri á Gjaldstovuni, sum beyð vælkomin, og síðani Nicolai Mohr Balle, stjóri fyri Talgildu Føroyar, vístu báðir á, at útboðið av talgilda samleikanum er ein av stóru hornasteinunum í talgildini av Føroyum.
Síðani greiddi Rolf Herup Olsen, verkætlanarleiðari fyri Talgilda Samleikan, frá um sjálvt útboðið, herí m.a. hvussu útbjóðingartilfarið og -umfarið er skipað. Janus Helgi Læarsson frá Talgildu Føroyum greiddi eisini frá yvirskipaða arkitekturinum í loysnini, sum útboðið fevnir um.
Nicolai tók samanum og takkaði fyri áhugan.
Útboðið av talgilda samleikanum er lýst á Keypsportalinum og kann síggjast her
Miðað verður eftir, at avtala við vinnaran av útboðnum verður kunngjørd tann 30. juni 2017.
Les skjalið: Talgildur Samleiki - Karmar um útboð


text:
Húsið er í gerandisdegnum karmur um frítiðarvirksemi hjá børnum frá 3. Flokki til ung upp til 17 ár.
Her kann hin einstaki skapa ein gerandisdag við innihaldi, sum honum líkar. Hin einstaki kann gjøgnum leik og læring menna sínar eginleikar og sosialu førleikar.
Í felagsstovuni leggja vit okkum serstakliga eftir at skapa góðar vanar: At vit møta hvørjum øðrum við opinleika og virðing. Alt fyri at styrkja samanhaldi millum børnini og millum tey ungu.
Somuleiðis virka vit fyri at góðir vanar síggjast aftur í teimum ymsu verkstovunum sum rúmast í Húsinum.


text:
Á tingfundi 28. november 2017 boðaði tingformaðurin frá omanfyrinevnda fyrispurningi, sum er soljóðandi:
1. Kann landsstýrismaðurin upplýsa, hvussu nógvar dagar Føroyar høvdu loyvi at fiska rækjur við Svaldbard árini 2013-2014-2015-2016- 2017?
2. Hvussu nógvir fiskidagar eftir rækjum blivu árliga brúktir hesi 4 árini?
3. Hvussu nógv tons av rækjum áttu Føroyar í russiskum sjógvi árini 2013-2014-2015-2016-2017?
4. Hvussu nógv tons av rækjum vórðu fiskaði árliga í russiskum sjógvi hesi 4 árini ?
5. Í hvønn mun hava føroyingar loyvi at fiska rækjur í ”Smoguni” og eftir hvørjum reglum?
6. Hvussu nógv rækjuloyvi vórðu útskrivað tey árini, tá fiskiskapurin var í hæddini og hvussu nógv rækjuloyvi eru útskrivað í tíðarskeiðinum frá 2013 til 2017?
7. Hevur Fiskimálaráðið ongar nýggjar umsóknir fingið um loyvi at fiska rækjur hesi 4 árini, tá stórur partur av døgum og kvotum eftir øllum at døma ikki verður gagnnýttur?
8. Finst nøkur uppgerð um virði av ónýttum rækjukvotum ?
Viðmerkingar:
Føroyingar hava í eitt langt tíðarskeið fiskað rækjur í Barentshavinum, bæði við Svalbard og í russiskum sjógvi.
Føroyingar hava á hesum grundarlagi vunnið sær søgulig rættindi at fiska rækjur í hesum øki.
Talan hevur sostatt verið um munagott ískoyti til føroyska búskapin yvir eitt longri áramál.
Nevndi fiskiskapur er minkaður seinastu árini, og rættindini sýnast av eini hvørji orsøk ikki at vera fulltroytt.
Tískil hevur tað almennan áhuga at fáa eitt yvirlit yvir hesi rættindi, og í hvønn mun tey verða gagnnýtt av føroyska flotanum.
Fyri at gera eina meira ítøkiliga meting av hesum fiskiskapi, er tað av somu grund umráðandi at fáa eitt meira neyvt innlit í hesi viðurskifti.
Spurningarnir, sum settir verða, snúgva seg harvið um gongdina og broytingarnar í samlaða talinum av fiskidøgum við Svalbard, umframt heildarkvotuna í russiskum sjógvi, samstundis sum roynt verður at fáa greiðu á, hvussu nógv av hesum rættindum veruliga verða gagnýtt, og harvið koma føroysku tjóðini til góðar.
Eisini er viðkomandi at fáa at vita, hvussu áhugin er at troyta hesar leiðir, og um tað liggja fleiri umsóknir inni um at sleppa at royna eftir rækjum á nevndu leiðum.
Tað hevur somuleiðis alstóran týdning at fáa eina haldgóða meting av teimum virðum, sum hesi rættindi umboða, soleiðis at tað kann fáast ein ábending um, um burðardygg veiða kann spyrjast burturúr, um so er at meira orka verður nýtt uppá hesa veiðu enn higartil.
Um ”Smoguna” er at siga, at her eftir øllum at døma ikki hevur verið nakar føroyskur fiskiskapur av týdningi seinastu árini.
Hesin møguleiki eigur tó ikki at verða skúgvaður til viks, um hesin fiskiskapur aftur gerst aktuellur.
Tí hevur tað eisini áhuga at fáa staðfest, hvørjir rættindi og hvørjar møguleikar føroyingar hava at fiska í hesum partinum av Barentshavinum, sum er at meta sum altjóða sjógvur.
Á tingfundi 29. november 2017 varð uttan atkvøðugreiðslu samtykt, at fyrispurningurin skal svarast.


text:
02. Mai 2014
Norðoya Sparikassi er við á Húsa- og byggimessuni, sum er í Badmintonhøllini í Klaksvík. Messan er opin fríggjadagin 2. mai og leygardagin 3. mai, sum eisini er tunnilsdagur, frá kl. 10-18. Øll eru hjartaliga vælkomin til eitt fíggjarprát í bási okkara. ...
24. Apr 2014
Hóast deildir okkara eru afturlatnar flaggdagin, verða lønir, ið verða skrásettar umvegis Lønarportalin, avgreiddar sum annan vanligan yrkadag. Netbanki, kort og sjálvtøkur, virka eisini sum vanligt. Vinarliga Norðoya Sparikassi ...
27. Mar 2014
Sparikassin hevði umboðsráðsfund hósdagin 27. mars 2014. Á fundinum varð ársroknskapurin framlagdur og góðkendur. Roknskapurin vísti eitt avlop eftir skatt uppá 5,5 mió.kr. Nevndarval var eisini á skránni. Jóhanna á Tjaldrafløtti og Karl Heri Joensen vórðu afturvald. Kristian Martin Rasmussen, sum hevur...
21. Mar 2014
Úrslitið hjá sparikassanum í 2013 var eitt avlop upp á 5,5 mió. kr. eftir skatt. Ábyrgdarar fáa 6 % í rentu. Sparikassin lýkur longu SIFI-kapitalkrøvini. Úrslitið av vanliga rakstrinum var eitt avlop upp á 19 mió. kr. Hetta er 1,4 mió. kr. betri...
03. Feb 2014
Tað er lætt at gerast kundi í Norðoya Sparikassa.Set teg í samband við okkum, og vit hjálpa tær at flyta allar tínar fíggjarligu tænastur yvir í Norðoya Sparikassa.Vit syrgja fyri, at gjaldavtalur og aðrar fastar flytingar halda fram og verða goldnar av kontu tíni í...
20. Des 2013
Við gildi frá í dag, fríggjadegnum 20. desember 2013, lækkar Norðoya Sparikassi lægstu sethúsarentuna við 0,3%-stigum niður í 3,95%.Við gildi frá 1. februar 2014 lækka ávísar innlánsrentur við upp til 0,3%-stigi. Rentan á eftirlønarkontum verður ikki ávirkað av hesi rentulækking.Lækkingin stendst av broytingum á føroyska...
07. Des 2013
1. januar 2014 kemur nýggj lóg um eftirlønarsamansparing í gildi.Nýggja eftirlønarlógin ásetir, at øll yvir 21 ár og undir pensjónsaldur, skulu hava eina eftirlønarsamansparing...
06. Des 2013
1. januar 2014 er ein skeringsdagur fyri handilsterminalar.Hetta tí at Nets hevur fráboðað handlum, virkjum og einstaklingum, sum hava handilsterminalar, at ávísar útgávur av handilsterminalum tá gerast ov gomul til nýtslu.Trýst her og fá nærri at vita frá Nets. ...


text:
Danskir granskarar hava nú, fyri fyrstu ferð, gjørt eitt yvirlit av umleið 25 árum av dálking í fiski og havi. Úrslitið fekk granskarar at standa spyrjandi. Tað vísir eg nevniliga, at har er eins nógv mikroplast í fiski fyri 25 árum síðani, sum tað er í dag. Hetta upplýsir videnskab.dk.
Granskarin, Torkel Gissel Nielsen, sigur, at tey høvdu væntað at talið av mikroplasti var hækkað í hesum tíðarskeiðnum. Hann vísir m.a. á, at framleiðslan av plasti var trífaldað seinastu 25 árini.
Økið har hesar kanningar eru blivnar gjørdar, er av fiski og vatni í Eystarasalti.
Síðan tað bleiv byrjað at framleiða plast í 1940árunum, er framleiðslan bert hækkað. Í 2010 bleiv ein meting gjørd, ið segði, at á heimsstigi verða 8 milliónir tons av plasti beint burtur.
Tað er almenn vitan, at fiskur og fuglur eru dálkaði av plasti, tí tey av óvart eta tað. Granskararnir, ið gjørdu hesa kanning, vóru tí vísir í, at talið er mikroplasti í fiski fór at vera hækkað, men so var ikki.
Hetta staðfestir tó ikki, at talið av mikroplasti ikki er hækkað, men flytur bert spurningin um hvar mikroplastið so er.
Tí verða kanningar nú gjørdar eftir mikroplasti í øðrum kringumstøðum í havinum, m.a. á havbotninum.
Mikroplast er, hóast úrslitið av kanningini, enn ein trupulleiki. Og um tað vísir seg, at størri mongdir av mikroplasti eru at finna á havbotninum, so er trupulleikin bert fluttur longur niður í føðiketuna. Her gerst mikroplast, í staðin fyri føði fyri fiskar, føði fyri djór ið liva á botninum, so sum krabbar og ormar, sum fiskar í síðsta enda eisini eta.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Stødd- og hagfrøði fyri lívfrøðingar
1. stóruppgáva í hagfrøði
Rokniark við upplýsingum um 200 toskar fæst her.
2. stóruppgáva í hagfrøði
Vikuseðlar fyri hagfrøði
Hesa vikuna (3-7/11) hittast vit til hagfrøði mánadag seinnapart.
Fyrst taka vit endan upp frá seinastu viku og runda kap. 3 (Frequency ..) av.
Høvuðsevnini hesa ferð er at rokna upp á mátingar til at finna miðal- og spjaðingartøl (kap. 4) og tvey grundleggjandi sannlíkindabýti (kap. 5).
Komandi hósdag 6/11 fáa tit uppleggið til fyrstu stóruppgávuna, sum skal latast inn mikudagin í næstu viku 12/11.
>> Til hesa stóruppgávu er tað umráðandi at fáa rokniark-forrit til vega til telduna hjá tær.
Her er ein slóð, har tú m.a. kanst gera simuleringar/útrokningar upp á ymisk sannlíkindabýti: www.lstat.kuleuven.be/java


text:
Føroyar hava ein skipaðan arbeiðsmarknað, kortini eru sera fáar arbeiðsmarknaðarlógir í Føroyum.
Fleiri av arbeiðsmarknaðarlógunum eru avoldaðar, t.d. eru nakrar frá 1930’unum.
Samtak mælir til, at endurskoða verandi lóggávu, at dagføra lógir og veruliga at kanna, um allar lógir og reglugerðir verða hildnar. Eitt nú er týðandi at vita, um t.d. lógin um arbeiðaravernd kundi verið betri og um lógin og kunngerðirnar verða hildnar. Mistanki er í øllum føri um, at hugtakið arbeiðsumhvørvi ikki verður tikið í nóg stórum álvara.
Javnstøðulógin er 13 ár, kanska er stundin komin at betra um hesa lóggávu. Hóast lógin hevur verið í gildi síðani 1994 er hvørki javnstøða á arbeiðsmarknaðinum ella har politiskar avgerðir verða tiknar. Kanska er stundin komin, at tað almenna slóðar fyri, at ein verulig Javnstøðuætlan verður sett í verk.
Hetta eru bert tvey dømi um arbeiðsmarknaðarmál, sum hoyra til Vinnumálaráðið. Annars hoyrir lógin um ALS, barsilsskipan, Frítíð við løn, dagpeningalógin, lógin um arbeiðsviðurskifti og arbeiðsósemjur eisini til hetta málsøki.


text:
Súkklukapping - Tórshavn OPEN
Sunnudagin verður kappast í landavegsúkkling. Kalendarin hjá TSF sigur at kapping er í Suðuroy leygardagin, men tá kalendarin bleiv lagdur høvdu vit gloymt alt um Heðin Brú og 150 ára føðingardagin hjá Tórshavnar Kommunu.
So ístaðin fyri eina Kring Føroyar etapu í Suðuroy, ja so verður kappast í høvuðsstaðnum. Eftirsum at nýggja brúgvin verður tikin í nýtslu leygardagin, ja so verður sjálvandi koyrt fleiri ferðir um nýggju brúnna um Sandá.
Kappingin byrjar kl. ...13, og allir súkklarar skulu møta uttanfyri hjá Wenzel í seinasta lagi kl. 12.30.
Koyrt verður uml. 75 km, og teinurin, og starturin, byrjar uttanfyri hjá Wezel á Akranesgøtu í Havn.
Teinur: Wenzel, millum Horna, Ringvegur, nýggja brúgvin, Hamarin, nýggja brúgvin, Velbastaðvegur, Landssjúkrahúsið, J. C. Svabosgøta, Sigmundargøta, Skálatrøð, Áarvegur, Havnargøta, Yviri við Strond, Ringvegurin, Wenzel. Opin bólkur koyrur teinin fimm ferðir og motionistar koyra trý umfør.
Vinarliga sigi frá á FB, Súkkling og Triathlon í FØ, um tit ynska at luttaka.